qundao/data-zh-poetry huggingface dataset:
中秋夜同肯堂哲甫恪士泛舟青溪矩林次申亦各携妓至遂登复成桥步月次肯堂韵
作者：陈三立
朝代：清
体裁：古风

黄篾之舫横溪风，绮楼复阁长烟笼。客心正悲焉所穷，老去无复酡颜红。谁悬大月辉天东，万柳桥头视濛濛。当襟钟阜争块雄，飞光倒景惊化工。俄顷响枻星摇空，泊集洲渚如鹓鸿。髯者皙者杂疲癃，还闻雏鬟唤人丛。翱翔驰道笑语融，虫声四野答未终。翩然弄影墟墓中，踯躅掩泣波双瞳。君不见古来歌吹江山上，阅尽鸥群坐钓翁。
中秋夜携客棹舟青溪看月独江叔澥从监临使者入试院不获与游后二日承示是夜所作次韵答之
作者：陈三立
朝代：清
体裁：七言律诗

青溪艇子中秋月，咫尺佳人隔此游。独向风帘官烛下，卧听蚓窍万虫秋。祖宗恩泽仍多士，旦暮承平更百忧。为想煎茶伴欧九，应吟残夜水明楼。
中秋夜望月怀父广州一首
作者：陈三立
朝代：清
体裁：五言律诗

孤城兼独夜，新月为谁看。秋色凉千里，流光隔一餐。尊横河欲转，雁静海应寒。满地馀离思，从今罢倚阑。
中秋对月
作者：陈三立
朝代：清
体裁：七言律诗

暖人一片青溪月，隔岁偷看向海隈。鬓底轮蹄喧叠浪，镜中楼观护纤埃。毬场弄影虫声去，笳吹飞愁雁点埋。今夕何年更何世，厌厌羁绪对衔杯。
中秋雨霁宴集剑丞宅夜泛湖还蒋庄舟中看月
作者：陈三立
朝代：清

佳辰歇淫霖，渡湖访城阙。济济君子堂，半为梦中客。新旧洽谈谐，联咏淹玉夕。微醉寄孤艇，巨浸浮凉月。峰气吐氤氲，水怪眩出没。大千琉璃盆，浩浩风露积。馀情阅生死，对此洗肝膈。塔影倒楼居，回顾三潭白。
中秋雨霁宴集剑丞宅夜泛湖还蒋庄舟中看月
作者：陈三立
朝代：清
体裁：古风

佳辰歇淫霖，渡湖访城阙。济济君子堂，半为梦中客。新旧洽谈谐，联咏淹至夕。微醉寄孤艇，巨浸浮凉月。峰气吐氤氲，水怪眩出役。大千琉璃盆，浩浩风露积。余情阅生死，对此洗肝膈。塔影倒楼居，回顾三潭白。
临榆王氏姑妇二烈题词
作者：陈三立
朝代：清
体裁：古风

熙甫昔传子舸妻，同日从姑毕苦节。今闻旧族出临榆，约殉相携事弥烈。颓流异说汩天纪，义存匹妇无断绝。呜咽江水绕双坟，草树应滴啼鹃血。
临高台
作者：陈三立
朝代：清
体裁：古风

高台城南端，迢递望城北。城北冢累累，思心岂终极。悲风暮萧条，旷野带归翼。行子不顾返，何以慰夙昔。湘流日夜波，天边照颜色。
为乙盦题汤贞悯画松
作者：陈三立
朝代：清
体裁：古风

斐然儒将风，朋酒播诗窟。奇怀孕艺事，工夫成画癖。兴到扫苍松，兹幅愈突兀。阴蔽牛犬卧，根护蛟蛇蛰。铁干乌铜皮，惨澹回霰雪。魂气与俱蟠，生平初不隔。去今六十年，谁谓公已没。乙盦缄烦冤，灵光泣手迹。运尽国无人，何物系一发。张壁生涛声，对语鬼神出。
为仁先题钱南园画瘦马
作者：陈三立
朝代：清
体裁：古风

吾闻举肥工相马，豢养纷纷列仗下。亦有前逐八骏蹄，为人效死汗流赭。驽骀权奇浪等差，留博读昼眩摹写。南园老人变干法，硉兀饥羸谁似者。世儿莫指病乘黄，天私真骨弃原野，尚誇地用泪如泻。
为仲炤丈题何诗孙翁所画驯鸥园二雪松
作者：陈三立
朝代：清

留与残年反复看，盖头云带万鸦蟠。天根一雪埋烽燧，奇骨馀扶石气寒。脱手偷摹太古踪，撑胸孤喻后凋松。冥冥遗世排阊阖，魂出呼骑双白龙。
为仲炤丈题何诗孙翁所画驯鸥园二雪松·其一
作者：陈三立
朝代：清

留与残年反复看，盖头云带万鸦蟠。天根一雪埋烽燧，奇骨馀扶石气寒。
为仲炤丈题何诗孙翁所画驯鸥图二雪松·其一
作者：陈三立
朝代：清
体裁：七言绝句

留与残年反覆看，盖头云带万鸦蟠。天根一雪埋烽燧，奇骨馀扶石气寒。
为仲炤丈题何诗孙翁所画驯鸥图二雪松·其二
作者：陈三立
朝代：清
体裁：七言绝句

脱手偷摹太古踪，撑胸孤喻后凋松。冥冥遗世排阊阖，魂出呼骑双白龙。
为冒鹤亭题先世巢民老人菊饮诗卷子·其一
作者：陈三立
朝代：清
体裁：七言绝句

花光阅世又残秋，举目河山无此流。独向冥冥呼醉侠，伴弹老泪洒神州。
为冒鹤亭题先世巢民老人菊饮诗卷子·其二
作者：陈三立
朝代：清
体裁：七言绝句

一吟一酌蹉跎了，国故门风三百年。起指九天荐寒菊，绵绵神理与谁传。
为几士题所藏梁文忠诗札
作者：陈三立
朝代：清
体裁：古风

吾髯久去眼，怜未填沟壑。对泣亦无人，文酒况索寞。兵间保零句，遗唳霄一鹤。欲呼纸上魂，起摘欃枪落。
为刘健之题所藏蜀石图
作者：陈三立
朝代：清

残遗蜀石经，收聚十获五。勤搜兼巧遇，彼苍眷嗜古。流传阅百年，藏者可指数。踵观盛师儒，證辨析丝缕。鲰生安置喙，矘视屡起舞。尤幸邀天章，篆画出冲主。雄姿走螭龙，奥雅胎石鼓。刘侯为发箧，光气烂庭户。方将却魔魅，复旦万物睹。守阙留伏申，待访孰与伍。
为刘健之题所藏蜀石经
作者：陈三立
朝代：清
体裁：古风

残遗蜀石经，收聚十获五。勤搜兼巧遇，彼苍眷嗜古。流传阅百年，藏者可指数。踵观盛师儒，證辨析丝缕。鲰生安置喙，瞠视屡起舞。尤幸邀天章，篆画出冲主。雄姿走螭龙，奥雅胎石鼓。刘侯为发箧，光气烂庭户。方将却魔魅，复旦万物睹。守阙留伏申，待访孰与伍。
为姚虞琴题吴柳堂侍御罔极图遗墨
作者：陈三立
朝代：清

堂堂尸谏大名垂，死所微怜逐厥私。当日死忠仍死孝，请看万恨写庸医。引枢苍黄出国门，痛兼夷祸翠华奔。只今海市同燕市，遗像防污溅血痕。
为姚虞琴题吴柳堂侍御罔极图遗墨·其一
作者：陈三立
朝代：清

堂堂尸谏大名垂，死所微怜逐厥私。当日死忠仍死孝，请看万恨写庸医。
为姚虞琴题吴柳堂侍御罔极图遗墨·其一
作者：陈三立
朝代：清
体裁：七言绝句

堂堂尸谏大名垂，死所微怜遂厥私。当日死忠仍死孝，请看万恨写庸医。
为姚虞琴题吴柳堂侍御罔极图遗墨·其二
作者：陈三立
朝代：清

引枢苍黄出国门，痛兼夷祸翠华奔。只今海市同燕市，遗像防污溅血痕。
为姚虞琴题吴柳堂侍御罔极图遗墨·其二
作者：陈三立
朝代：清
体裁：七言绝句

引柩苍黄出国门，痛兼夷祸翠华奔。祇今海市同燕市，遗像防污溅血痕。
为嫁女客沪上两月四月二十四日移还白下别墅节庵止庵乙盦诸公咸题扇赠别依次答寄凡三首 其一 答节庵
作者：陈三立
朝代：清
体裁：七言律诗

侵晨车驮戒门阑，有客遮前掬肺肝。睥睨祇擎题扇句，斯须又博仰天叹。曰归拚向草间活，扶醉难忘月下看。溪上欲私乾净土，夏云移覆钓鳊竿。
为嫁女客沪上两月四月二十四日移还白下别墅节庵止庵乙盦诸公咸题扇赠别依次答寄凡三首 其三 答乙庵
作者：陈三立
朝代：清
体裁：五言律诗

作邻六十日，纵语五千年。兴尽掉头去，钟音江海传。霸图延老味，兵气压佳眠。自度风轮上，犹堪十种仙。
为嫁女客沪上两月四月二十四日移还白下别墅节庵止庵乙盦诸公咸题扇赠别依次答寄凡三首 其二 答止庵
作者：陈三立
朝代：清
体裁：五言律诗

往者挽归驾，为忠失自谋。翻劳惊虎穴，独恋钓龙湫。草木今同命，天云一照愁。清吟祓灾眚，凉落蒋山头。
为子培题姚云东文字饮卷子
作者：陈三立
朝代：清
体裁：古风

十牛鸣地悬奥区，续续岫岭衔舳胪。泼墨苍林荫古色，丑枝尽靡云气粗。世间真有仙村在，著此二三山泽癯。搜揽怪迂吐光景，野服污酒閒投壶。有托而逃适已适，定忘汉魏游黄虞。我返西山数椽屋，陂长壑暝聊可摹。枫根命酌亦径醉，但欠素侣相嬉娱。樵老牧儿踯躅下，挽绳弛担同朽株。絮语城中顷搆难，变起仓卒骇汗趋。杯酒争言易与耳，县尹颈血凝盘盂。人声雨声乱白昼，祆庙一炬天模糊。流传里耳杂真滥，刺入肝膈增微吁。却念使君好腰脚，追陪尊俎奔泥涂。空弮安施噤不得，举足左右成贤愚。偪处险巇古未有，坐对官烛掀髭须。猥出画本指胜地，万态弄眼宁关渠。公手浊醪腹诗书，把臂荒伧真吾徒。老藤挂石蛇所都，沸蜩木末听笙竽。摆落牍尾扬轻裾，亭子誓索魑魅居。强公同忧缓须臾，驮醉更俟宗武扶。溪风浴笔满意绪，扫尽百道松声无。
为宗子戴题瞿忠宣遗墨卷子
作者：陈三立
朝代：清
体裁：古风

所系尽一掷，攀天纳崎岖。死与道邻侔，生获姜斋俱。运去公不瞑，想像虎负嵎。胜国三百年，支撑毕微躯。碧血渗土石，留照魑魅居。流传充国疏，才力应时须。兹幅扶气类，忠概出绪馀。曩探梁髯箧，吟稿烂琲珠。行间手点窜，落墨同恢疏。欲呼纸上魂，摩刃搜妖狐。八荒几案在，懔懔掀眉须。扶世贵人豪，贵此肝膈摅。偃蹇抚遗沈，自怼我非夫。
为小鲁题湘江访旧图
作者：陈三立
朝代：清
体裁：古风

骥老愈恋群，人老愈恋旧。而况眠食地，光景出造构。如蕊含芬芳，如苗熟耕耨。黄髯系湖湘，胜衣及颜皱。亲懿师友间，兴味溢醇酎。一别数春秋，江汉只影瘦。频岁望衡麓，雷雨閟灵岫。鬼祟殃词林，奚止三豪覆。狷叟尤敬爱，淹疾罢砭灸。髯往抚床榻，喘息悬晨霤。张目喜视髯，短句俄尔就。扶写墨欹倾，手纸髯泪透。果从犀角弟，此才恐难又。死友义独留，经纪靡罅漏。湘人结绸缪，托图表耆宿。嗟余久是邦，同髯历昏昼。笙簧应宫商，兰芷接馨臭。十载隔俊游，万劫保孤瘤。传闻诧死生，遑问匍匐救。披读赧裹足，但有安丛诟。
为廖可亭翁题米元章所书多景楼诗册
作者：陈三立
朝代：清
体裁：古风

我昔呼饮多景楼，邀遮海客扬清讴。追诵元章登览句，江山漠漠风云秋。粉墙剥落向千载，玉箸金蕤晦光彩。何期一幅窗几间，蛟螭倔强拿溟海。当年传观惊万人，丞相桧章押缝在。烦公缄椟朱藤缠，上腾精气虹贯天，恐窃笔法骄飞仙。
为张仲炤丈题梁公约画松
作者：陈三立
朝代：清

邻园二古松，岁必临数视。挺出挂云雨，苍虬互拿臂。块然立其下，啸咏脱浊世。邂逅主人归，偕赏益瑰异。暝色合形影，恍惚生哀吹。依攀对偃蹇，忝为天所弃。梁生笔夺真，犹湿清高气。求踪万物表，茫茫与之配。
为张仲炤丈题梁公约画松
作者：陈三立
朝代：清
体裁：古风

邻园二古松，岁必数临视。挺出挂云雨，苍虬互拿臂。块然立其下，啸咏蜕浊世。邂逅主人归，偕赏益瑰异。暝色合形影，恍惚生哀吹。依攀对偃蹇，忝为天所弃。梁生笔夺真，犹湿清高气。求踪万物表，茫茫与之配。
为德益三题美人对镜图
作者：陈三立
朝代：清
体裁：七言绝句

脉脉情思袅袅身，蟠天际海为谁颦。青鸾飘尽黄莺寂，留得花前共命人。
为木公题惜抱先生残稿
作者：陈三立
朝代：清
体裁：七言绝句

草槁残留世莫窥，冥通气类护持之。传文有统心源在，绝续还期系一丝。
为李健甫题白阳山人大涤子合画册
作者：陈三立
朝代：清
体裁：七言绝句

眼明此卷出丛残，澹远雄奇骨自寒。作者文章参二妙，并留天制待谁看。
为李审言题慈竹居图
作者：陈三立
朝代：清
体裁：古风

维扬李先儒雅魁，包孕六籍斟三才。发为文章足光怪，排荡淮海驱霆雷。自遭缝掖窥一管，目眵舌挢邹与枚。频岁乖离阙面论，踪影稍隔魂低徊。长夏气暖初客返，忽枉书尺言归哉。小人有母今八十，勉携妇孺将尊垒。橐笔负米秉训诫，敢苟禄仕华堂开。聊倩画手作图献，慈竹居徵所从来。拂拭窗案敬且叹，明衷用意犹婴孩。绿阴十亩户牖静，饤盘冻笋光皑皑。澹泊至味娱几杖，恺悌悦豫天人该。燕鹊翔鸣亦自得，凤凰下食夫何猜。会当推恩赍百岁，更看戏綵为老莱。
为梁节厂题画松·其一
作者：陈三立
朝代：清
体裁：七言绝句

打头更有长松在，笼雾生岚一万重。取似故山还偃蹇，小容蝼蚁不成龙。
为梁节厂题画松·其二
作者：陈三立
朝代：清
体裁：七言绝句

倚壑支泉天所完，斜柯鸾去夕阳残。烟霄占尽婆娑影，留与游人袖手看。
为海客索赠鼓娘刘翠仙
作者：陈三立
朝代：清

吟虫鸣鸟送残年，老卧青溪钓石边。一为成连寻海上，琴音歇绝鼓音传。北地佳人刘翠仙，独当旗鼓若临边。飞腾一点英雄气，万里风沙为飒然。憨态还从逸响传，亭亭邀立画堂前。痴儿心死神光里，解秽天留蜕骨仙。
为海客索赠鼓娘刘翠仙·其一
作者：陈三立
朝代：清
体裁：七言绝句

吟虫鸣鸟送残年，老卧青溪钓石边。一为成连寻海上，琴音歇绝鼓音传。
为海客索赠鼓娘刘翠仙·其三
作者：陈三立
朝代：清
体裁：七言绝句

憨态还从逸响传，亭亭邀立画堂前。痴儿心死神光里，解秽天留蜕骨仙。
为海客索赠鼓娘刘翠仙·其二
作者：陈三立
朝代：清
体裁：七言绝句

北地佳人刘翠仙，独当旗鼓若临边。飞腾一点英雄气，万里风沙为飒然。
为海观尚书题所藏郭天门遗老画
作者：陈三立
朝代：清
体裁：古风

往读漳浦画，泼墨设树石。嵯峨出万怪，一变玄黄色。抗手得此老，惨澹孤臣笔。为僧有馀憾，奖洪与史匹。怜才足覆国，天乎非人力。平生儒佛雄，巨刃吐胸臆。百世见公真，自写苍山骨。
为溥心畬题画
作者：陈三立
朝代：清
体裁：七言绝句

灵均骚怨沉终古，独惜芳菲托索毫。漫向荆关说能事，解师造化一相遭。
为潜盦题李道士画扇
作者：陈三立
朝代：清
体裁：七言绝句

雨露无恩霰雪垂，婆娑自照待窥谁。阳乌跃海如相啄，欲裂肝肠挂此枝。
为濮青士观察丈题山谷老人尺牍卷子
作者：陈三立
朝代：清
体裁：古风

我诵涪翁诗，奥莹出妩媚。冥搜贯万象，往往天机备。世儒苦涩硬，了未省初意。粗迹挦毛皮，后生渺津逮。书何独不然，笔法摹讹伪。九州炫赝本，蛇蚓使眼眯。岩拓亦损真，略具银钩势。望古忝邑子，遗墨期搆致。邻寺守传幅，号称小三昧。髫髻转郡国，坐失摩挲地。属闻散人家，居奇千金利。濮叟骚雅宗，袭珍辱持示。阿谁乞伽佗，想见娱游戏。风日发光妍，珠玑蕴温粹。宛窥虞柳全，渐拾羲献坠。锋锐敛冲夷，乃副儒者事。取證内外集，波澜与莫二。得此誇家鸡，政尔适寤寐。后有五百年，永宝十行字。劣咏污败毫，凭叟哂以鼻。
为狄平子题药地大师乔木孤亭图·其一
作者：陈三立
朝代：清
体裁：七言绝句

画禅二石压当时，谁识逃名药地师。偶泄灵奇归一抹，控抟造化到蜩枝。
为狄平子题药地大师乔木孤亭图·其二
作者：陈三立
朝代：清
体裁：七言绝句

溧阳居士人天眼，煤尾独收三百年。了却兴亡骆驼坐，好依双树养风烟。
为狄平子题药地大师乔木孤亭图寒楼听雁图陈豪生为忆其亡兄而作求题·其一
作者：陈三立
朝代：清
体裁：七言绝句

儿味依依几研旁，冻云老树一身藏。天边声破联床梦，不敢扶栏认旧行。
为王梧生题朝鲜全秉薰所写金陵游诗卷子·其一
作者：陈三立
朝代：清
体裁：七言绝句

零落栖迟元裕之，一编映几对攒眉。春灯不管兴亡事，又照新亭过客诗。
为王梧生题朝鲜全秉薰所写金陵游诗卷子·其二
作者：陈三立
朝代：清
体裁：七言绝句

涴纸依稀血泪痕，帻沟娄尚挂云根。麻鞋私汝行吟地，差许鹃声隔酒尊。
为琴初题子申画双松
作者：陈三立
朝代：清
体裁：古风

张园有双栝，柯叶貌古松。李侯误扫出，写松如写龙。我昨披襟立其下，捍格苍穹真健者。千春灵魅得相过，一代淫威谁敢赭。腾腾王气散为烟，赦挽万牛支大厦。
为甘翁题非园图
作者：陈三立
朝代：清
体裁：古风

有地瓯脱海之角，蒙茏草树杂花药。依径廊亭茅盖头，待月生东日西落。晨夕步寻半吾党，听鸟听虫微籁作。主人好客通性命，每至围坐倾觞酌。抟控烟霞纵谈咏，醉颊飘髯映林薄。从知大侠隐阛阓，能外形骸自行乐。十年烽燧照禹甸，缩手安閒散腰脚。分作遗民娱老乡，天假奥区万灵跃。
为甘翰臣题非园图
作者：陈三立
朝代：清

有地瓯脱海之角，蒙笼草树杂花药。依径廊亭茅盖头，待月生东日西落。晨夕步寻半吾党，听鸟听虫微籁作。主人好客如性命，每至围坐倾觞酌。抟控烟霞纵谈咏，醉颊飘髯映林薄。从知大侠隐阛阓，能外形骸自行乐。十年烽燧点禹甸，缩手安问散腰脚。分作遗民娱老乡，天假奥区万灵跃。
为石醉六题其师江建霞京卿遗墨册
作者：陈三立
朝代：清
体裁：古风

建霞振奇人，矫如六尺骢。丽文副夙业，艺能复旁通。篆刻诗书画，造微靡不工。当年聚辇下，逐队尘濛濛。颠倒狎群辈，悲歌燕市空。国敝出视学，腾声齐祝融。救时务变法，灌输破瞆聋。余亦侍持节，亲睹造士功。麓山临饯席，啼眼迎霜枫。一别殉翻覆，君茹万恨终。石侯辑遗札，印迹留蔫红。爱才极诱诫，悃愊探无穷。相知愧未尽，信有研经风。且徵石侯贤，缄髓气谊隆。湖楼灯火寂，梦痕挂残丛。怀贤哀窈窕，易代摅孤衷。
为石醉六题其师江建霞京卿遗墨册
作者：陈三立
朝代：清

建霞振奇人，矫如六尺骢。丽文副夙业，艺能复旁通。篆刻诗书画，造微靡不工。当年聚辇下，逐队尘蒙蒙。颠倒狎群辈，悲歌燕帝空。国敝出视学，腾声齐祝融。救时务变法，灌输破瞆聋。余亦侍持节，亲睹造士功。麓山临饯席，啼眼迎霜枫。一别殉翻覆，茹君万恨终。石侯辑遗札，印迹留蔫红。爱才极诱诫，悃愊探无穷。相知愧未尽，信有研经风。且征石侯贤，缄髓气谊隆。湖楼灯火寂，梦痕挂残丛。怀贤哀窈窕，易代摅孤忠。
为胡铁华题唐写法华经
作者：陈三立
朝代：清
体裁：古风

桃梗吁安归，止泊一海澨。辈群相呴濡，语言溢文字。闻警如中酒，念乱如饮醋。杀机袭饥肠，攒眉觅初地。作痴二三子，各宝燉煌秘。铁华获断幅，灿灿法华记。落笔千载人，纸为唐僧贵。对之忘五浊，冀以守三昧。持较雪王卷，疑当逊姿势。取證耀心德，莫生分别智。亦莫强说法，浪测西来意。
为袁海观督部题冬心老人画梅
作者：陈三立
朝代：清
体裁：古风

海涯雪盛梅坼株，徐园絜园围酒壶。繁花独数哈同园，百树连亩堆璎珠。此皆插植始近岁，未历三变看麻姑。羁客袁翁暇过我，自矜所获一世无。翁昔持节镇东鲁，故家盆玩人称殊。留遗明季十六本，虬枝铁干神明扶。子孙世守重护惜，豪贵倾橐空觊觎。卒坐籍没输库藏，展转购致随归舻。江南园屋置妥帖，一一排立倾城姝。古香夜发袭寐梦，定诧何逊迷林逋。一旦干戈鬨城郭，兵子掠夺供樵苏。扶头叹恨付劫烬，慰情幸捻冬心图。冬心画梅胎古法，持观意匠天人俱。疏野生气溢纸上，杯茗兀对山泽癯。形骸蜕化精魂托，楚弓赵璧谁谓诬。时危成毁安足问，况翁快事收桑榆。岁寒依倚保醇德，屏风索笑长相娱。
为陈仲謇孝廉题先世竹香编修玉堂补竹图
作者：陈三立
朝代：清
体裁：七言律诗

吾宗玉立凤池人，天府图书寤寐亲。戏种琅玕战冰雪，每邀冠剑拂星辰。先皇侍从今馀几，胜地荒残那可陈。入彀英雄终寂寂，展图弹泪洒千春。
为高遐九题先世凤冈太守遗像
作者：陈三立
朝代：清
体裁：七言律诗

为郎白首老成人，犹及公车接后尘。初觉酒怀通寤寐，争传岳立见嶙峋。弃官边徼天能胜，隔世须眉劫已成。贤子风裁还谔谔，解分芗泽作遗民。
为高颖生题环翠楼
作者：陈三立
朝代：清
体裁：古风

自世之乱突蛇豕，士夫辍业弃故纸。但扪枵腹剿异说，坟籍不待秦火燬。压海犹悬环翠楼，置藏万卷绵历祀。一老握椠四十载，辛勤遗编考全史。诸孙气合耸高侯，倦仕未敢忘根柢。复新构架妥几榻，用牖来叶踵前美。盖村一片读书声，和以松声鸟声喜。寥寥风味指故家，半角乌山梦魂里。
为魏公子题李芸父水部画幅画有竹石芝水仙
作者：陈三立
朝代：清
体裁：古风

绰约处子凝雪肌，瑶枝玉朵神草奇。荫此竹根太古石，冥挈元气灌溉之。吾乡水部好笔力，割取溪藤染霄色。灵飙瑞霭无时无，留映君家翠螺壁。
为黄峙青题李文忠公评其制艺手卷·其二
作者：陈三立
朝代：清
体裁：七言绝句

壮夫谁肯悔雕虫，兴寄浓圈密点中。收拾乾坤娱独坐，相公名世一冬烘。
为黎露苑题文文肃震孟手札卷子·其一
作者：陈三立
朝代：清
体裁：七言绝句

丈夫遗憾手回天，博得零毫惜此贤。三百年来腹中语，留余拾取海灯前。
为黎露苑题文文肃震孟手札卷子·其二
作者：陈三立
朝代：清
体裁：七言绝句

攻玉投胶刘职方，作公死友自堂堂。人生学道皇穹鉴，偷识微时铁石肠。
乃园冬望
作者：陈三立
朝代：清
体裁：七言律诗

閒从墙角见山亭，零叶疏枝挂杳冥。归鹊暮衔城郭影，残蝉旧倚管弦听。冷寻梅蕊垂垂白，愁落杨丝漠漠青。木柄长镵逢一笑，生涯谁问酒初醒。
乃园小山上陈友谅墓
作者：陈三立
朝代：清
体裁：七言律诗

上称帝喾下齐桓，提挈孤心一倚栏。尽许英灵寻抔土，空馀笳吹送惊湍。乌飞叶落兴亡影，蜗篆苔阴日月寒。卮酒几迷樵牧径，断霞城郭更回看。
乃园赏梅和梁大
作者：陈三立
朝代：清
体裁：古风

花颠始纵东风虐，快倚花光诵君作。凭陵笔势横千霜，照眼螭龙谁敢缚。此花雪压幸烂漫，高下百株不残弱。吹香弄影山之阿，悄悄孤鸾下寥廓。从知草木有臭味，且美游遨写哀乐。一尊万事挂浮云，瀛寰矫首功名薄。我独摩挲江山上，忍向人间阅荣落。片红寸绿眼前春，后会思最说畴昨。勖君一语应叹嗟，如此风光勿閒却。
乃圈枯树吟
作者：陈三立
朝代：清
体裁：古风

秃株倨立回栏侧，孕雨含霜蚀天色。霹雳烧空毒笼只，掉头九州嗤匠石。不见山园梅柳新，花交叶乱送良辰。独抱不材江海外，偷看人间莺燕春。
久晴逢雨
作者：陈三立
朝代：清
体裁：古风

愆阳蕴沴气，疾疫不可禦。万方锋镝馀，益连哀思苦。苍穹孰回斡，一滴或活汝。今晨交长阴，木末萧萧雨。湿阶芙蓉披，润砌菊蕊吐。佳声几杖前，琴意澹环堵。散风靡旌纛，破块滋场圃。冉冉林乌还，杳杳海鸿举。侮别损寤歌，延赏缺清醑。
久雨放晴访剑泉鉴园
作者：陈三立
朝代：清
体裁：古风

残秋缠积雨，莽莽晦城阙。压瓦云万重，埋我天边月。局促惫坐起，况扫游观迹。今晨檐滴乾，霁景带飞翮。唤车转荒巷，一撼独啸客。仍飘凭栏语，护谓不暖席。墙根发芙蓉，散晕垂杨列。矮菊困未花，丛藟初含雪。群山出浴马，新濯毛骨洁。溪涨龟鱼浮，齧岸吞钓石。船姝按歌声，并入笳角咽。去来生命微，托世果何获。吾曹饱老眼，乱亡事如发。地轴折且翻，狡兔讵有窟。滔天乘应龙，喷沫玄黄窄。山鬼慑其威，含睇互媚悦。郁胸吐奇芒，斫影比斧钺。惝恍巫阳下，吟纸眩碧血。肯哀两秃翁，晚照坐超越。
乔茂萱员外树栴戊戌初春到长沙别五年矣顷奉使出游武昌还过金陵遂复入都赋赠二首·其二
作者：陈三立
朝代：清
体裁：七言律诗

闻道朝端讽卧薪，缁尘几见吐车茵。轮囷肝胆谁与语，从此头颅不借人。匠石低徊过栎社，仙槎恍惚隔天津。要知聚讼安危外，神武门高岸幅巾。
乔茂萱员外树楠戊戌初春到长沙别五年矣顷奉使出游武昌还过金陵遂复入都赋赠二首·其一
作者：陈三立
朝代：清
体裁：七言律诗

承平今日还相见，流转江南何所哀。万国风雷悬肘腋，一尊梦寐看池台。鲁连曾自围城出，士季宁为佐锻来。一泣一歌都隔世，凭君仍问救时才。
乘电车访实甫寄庐
作者：陈三立
朝代：清
体裁：七言律诗

金椎表道綵旟翻，杂坐车窗虱在裈。旁接胡姬传浅笑，竟逢楚老證微言。一官初脱蛟蛇窟，四海都成蟋蟀盆。隔世忍思涂抹地，野梅插鬓是残魂。
乙丑除夕次韵答倦知同年
作者：陈三立
朝代：清

残客光阴托烬馀，接床湖树鸟巢如。三年留命偿磨折，一室何心问扫除。催老杯浇终古恨，移情灯显数行书。杭人认入承平世，爆竹声沉万井庐。
乙丑除夕次韵答倦知同年
作者：陈三立
朝代：清
体裁：七言律诗

残客光阴托烬馀，接床湖树鸟窠如。三年留命偿磨折，一室何心问扫除。催老杯浇终古恨，移情灯显数行书。杭人认入承平世，爆竹声沉万井庐。
乙卯元旦仁先李道士见过
作者：陈三立
朝代：清
体裁：七言律诗

新晴为我暖瓶枝，四壁吹香更醉谁。饱眼海云成故旧，垂头国论卜雄雌。忘年野服能排闼，生菜春盘看上匙。隔夕沥肝衔袖纸，古愁祇许凤凰饥。
乙卯花朝逸社第二集蒿庵中丞邀酌酒楼用杜句分韵得纵字
作者：陈三立
朝代：清
体裁：古风

时危踯躅将安之，偎随辈行翻吟弄。沈庐瞬开第一社，促坐欢呼涎酒瓮。俄顷有句吐肝膈，闭抑百鸟奏鸾凤。犹怜变雅易语言，誊写十手博一痛。桃杏竞发春光浓，纠饮花朝古所用。蒿叟耆硕坛坫长，又倚市楼召徒众。生平蓄抱券寸效，龃龉当世自矜重。束手大事不可为，拂衣旁睨坏梁栋。退裒述作诏来者，阴阳儒墨久穿综。发为文章裨家国，祇供穷海拾断梦。写忧行吟存孑遗，吾曹漫比蚊虻鬨。穹轴颠覆腾杀声，幸保不死杯盘共。昼晴风物况娱人，屋角柳荑绿无缝。行者居者各有适，稷契巢由待聚讼。仰天嚄唶掉臂还，海蟾照席枯毫纵。
乙巳元旦晴眺作
作者：陈三立
朝代：清
体裁：七言律诗

起贪残雪艳檐端，初日弥漫动紫澜。竹色桂丛笼造化，鸟巢雁影警高寒。尚依宿酒鸣孤愤，略抚新歌得暂欢。四海无人矜此意，重摩老眼岸儒冠。
乙庵七十生日寄祝兹篇
作者：陈三立
朝代：清

东南一儒霜髯髭，曰无所为无不为。卧起岑楼臣海围，膝穿木榻嗟庶几。朝嚄暮唶声尤伊，其学溔漭迷津涯。包缠流略演孔姬，宝书断烂堆案窥。叶乘洞箓究密微，旁溢文字酣歌诗。光怪震发庄严持，夏殷敦卣周尊彝。眦眵口哆慑且推，宾从过者杂华夷。络绎问难决然疑，芒乎据梧杜德机。亦骋恢诡相谐嬉，物论与之为婴儿。往事腾踏前旄麾，薄勤化诲哺疮痍。蔽埃历块驾安驰，弃遗畏垒一拂衣。大盗覆国举踵随，九土幽晦霰集之。窜居独寐哀黍离，挽日去倚鲁戈挥。光景破碎雷霆欺，龙穴奔噬千蛟螭。纠结搪撞乘孤危，道尊归来鸥鹭知。吐纳刚气真宰垂，芽腹寸颖撑天维。有海终作精卫飞，有山终获愚叟移。至人神凝物不疵，民彝圣典交起衰。久远系公益豪厘，景风吹长贞松枝。
乙盦七十生日寄祝兹篇
作者：陈三立
朝代：清
体裁：古风

东南一儒霜髯髭，曰无所为无不为。卧起岑楼钜海围，膝穿木榻嗟庶几。朝嚄暮唶声嚘伊，其学溔漭迷津涯。包缠流略演孔姬，宝书断烂堆案窥。叶乘洞箓究密微，旁溢文字酣歌诗。光怪震发庄严持，夏殷敦卣周尊彝。眦眵口哆慑且推，宾从过者杂华夷。络绎问难决然疑，芒乎据梧杜德机。亦骋恢诡相谐嬉，物论与之为婴儿。往事腾踏前旄麾，薄勤化诲哺疮痍。蔽埃历块驾安驰，弃遗畏垒一拂衣。大盗覆国举踵随，九土幽晦霰集之。窜居独寐哀黍离，挽日去倚鲁戈挥。光景破碎雷霆欺，龙穴奔噬千蛟螭。纠结搪撞乘孤危，道尊归来鸥鹭知。吐纳刚气真宰垂，芽腹寸颖撑天维。有海终作精卫飞，有山终获愚叟移。至人神凝物不疵，民彝圣典交起衰。久远系公益豪釐，景风吹长贞松枝。
乙盦太夷有唱和鬼趣诗三章语皆奇诡兹来别墅怆抚兵乱亦继咏之·其一
作者：陈三立
朝代：清
体裁：古风

月黑城壕西，有物绕屋啼。鬼车昂九首，云空答酸嘶。妇孺出复壁，喘诉凶祸随。默怜血污魂，上下索逝骓。汝颅易百钱，汝酋橐累累。
乙盦太夷有唱和鬼趣诗三章语皆奇诡兹来别墅怆抚兵乱亦继咏之·其三
作者：陈三立
朝代：清
体裁：古风

行吟傍溪路，秃杨长比人。幻作狰狞躯，攫拿增怒嗔。我实无罪过，忝与山鬼邻。一世沦墟墓，枯胔恶能神。宥汝斲为棺，裸葬反其真。
乙盦太夷有唱和鬼趣诗三章语皆奇诡兹来别墅怆抚兵乱亦继咏之·其二
作者：陈三立
朝代：清
体裁：古风

吹笳驻防城，悲气横蒿里。扪虱旗脚下，指彼枕藉死。膏血长榛梗，风劲齐万矢。故宫影憧憧，恍啼人立豕。侵陵新鬼大，故鬼待筑垒。
九日从抱冰宫保至洪山宝通寺饯送梁节庵兵备·其一
作者：陈三立
朝代：清
体裁：七言律诗

啸歌亭馆登临地，今日都成隔世寻。半壑松篁藏梵籁，十年心迹照秋阴。飘髯自冷山川气，伤足宁为却曲吟。作健逢辰领元老，下窥城郭万鸦沈。
九日从抱冰宫保至洪山宝通寺饯送梁节庵兵备·其二
作者：陈三立
朝代：清
体裁：七言律诗

杯酒初深摇落悲，孤标离色见须眉。平生所学终能信，功罪旁人未许窥。会起卧龙襄水曲，更宜骑马习家池。采薇早晚亦归去，相忆白云无尽时。
九日公园宴集次和樊山
作者：陈三立
朝代：清
体裁：七言律诗

万弓苇竹芟夷处，微缀亭栏护酒颜。胜日寻秋弄歌咏，群公满意占溪山。淬刀石镜飞鹰避，簇槛花钿饲虎閒。历历车音颤帽影，重来休话鬓毛斑。
九日出东门入视法云寺殡宫既还置酒不乐作
作者：陈三立
朝代：清
体裁：古风

岂不眷良辰，萧条风景凉。风景异畴昔，况复在他乡。倾心服时物，反顾限河梁。结軨属东城，皎此千里霜。殡宫杳阴沉，鸣螀厉凄扬。逝者日滔滔，慢与魂景翔。驾言写我爱，岧峣瞻太行。重云合玄宇，原野忽迷茫。冲冲返旧帷，厌厌燕中堂。嘉宾惠好我，承筐以为将。处顺贵因时，哀乐故相妨。勖哉君子仪，咏志慎毋忘。
九日对恪士茗饮
作者：陈三立
朝代：清
体裁：古风

溪山寂寂过重九，闭关箕踞两病叟。远寺微传钟磬声，吟堂对茗相媚妩。阶前稚菊怯未放，屋上閒乌晴自舞。邻园桂枝虽烂熳，可怜避作风光主。忆昔登高海上楼，庞眉野服从胜流。啸歌荡漾蛟蜃气，云木参差鸿雁秋。几岁乖离负佳节，涕泪况倾耆旧折。万国兵戈浩纵横，九霄氛祲且蟠结。吾侪呼吸敌疮痍，缓死何颜尸养拙。犹闻残侣宿焦岩，波上藤萝缺月衔。擎杯莫恋临无地，须汝开愁兼破睡。
九日忆去岁与小鲁伯韬酬唱感赋
作者：陈三立
朝代：清
体裁：古风

健者飘零不相见，涪翁此语最可悲。去年开尊作重九，三人含笑各赋诗。饕餮据案割牛脔，閒暇炙炭烧伊尼。解箭锋机骋狡狯，往复谑浪无不为。祗今黄花又滟滟，天高日暖螯孤持。黄侯缩手对江汉，坐闻战鼓掀霜髭。抱关陈令攒眉去，甓社空摇助饷旗。我复累月卧不出，负疴服散存骨皮。登山临水付叹息，雉堞咫尺亦懒窥。天运回环一周耳，眼前光景成参差。世难益迫人益老，采菊漉酒真吾师。安怪陶公惜此日，欷歔千载非所知。孙盛作嘲孟嘉答，一时意兴今何谁。
九日惠中番馆五层楼登高集者艺风樊山补松乙厂止庵涛园子琴黄楼栘叔及余凡十人
作者：陈三立
朝代：清
体裁：古风

钜海所环无一山，寻常负却登临眼。蟹肥菊放迫节物，何地褰裳呷酒盏。鸳湖亭长用老谋，邀托层楼比绝巘。淞滨长水杂人影，飞升笑揖蓬莱馆。跨虚栏楯列须眉，十客各惜遗鸡犬。其时雨乱烟雾迷，俯瞰万屋覆盂碗。市车低蹙龙蛇奔，江艇疾穿凫鹥远。茫茫家国梦痕存，片念已教千浪浣。吾侪结习搅肝膈，截句索纸自裁剪。茗坐互起苍蝇声，佣保瞠视嘲偃蹇。嗟窜海角尸戮民，三逢重九眉未展。世难益急精已亡，馀对胜流护残喘。胼胝何术援饥溺，稷契并作嵇康懒。后生解娱今日无，有泪应添潮汐满。餐罢灯火辉天墟，高下烛龙恣蜒蜿。飙散悲歌扪腹还，记取胡羊尝一脔。
九日愚园云起楼登高宴集
作者：陈三立
朝代：清
体裁：七言律诗

三岁名园十数过，逢辰楼观忽嵯峨。西来秋色迎残鬓，乱后花枝负醉歌。自觉看云成锢疾，聊忘围海有洪波。零欢馀痛存谈舌，飞尽蹄声杂鹳鹅。
九日谢客独与小鲁割烹会食伯韬枉诗见嘲次韵戏答二首·其一
作者：陈三立
朝代：清
体裁：七言律诗

九日花晴风欲高，闭门说食便能豪。肥牛嫩鸭随时价，走马骑驴看汝曹。北极楼台悬泪眼，东关歌吹护翎毛。莫嘲老去疲腰脚，还解提壶注诺皋。
九日谢客独与小鲁割烹会食伯韬枉诗见嘲次韵戏答二首·其二
作者：陈三立
朝代：清
体裁：七言律诗

锐也身无六尺高，自家痛痒仗谁搔。补官未合八成例，负博犹堪一战鏖。幡纛辕门鹰爪下，风埃吟榻蟹螯操。人才堆眼荒城大，坐待繁霜点鬓毛。
九日集登公桑园阁上
作者：陈三立
朝代：清
体裁：七言律诗

天澹城东桑树园，乍攀篱鞠俯卑喧。虚亭愁入江湖色，孤塔秋明鸿雁村。酒醒叶飞晴作梦，坐深花暖笑同恩。扶归恰有虫声乱，白月千街柝在门。
九月二十四日抵杭州南湖恪士宅过仁先兄弟坐中遇汉川谢石钦
作者：陈三立
朝代：清
体裁：古风

徂岁美遨游，兴展吟未歇。重寻符月日，依然忘机客。环庐斥废墟，梅竹稍次列。蔽亭红叶翻，明篱菰芦雪。澹泊得素抱，示疾谢天伐。邻墙好兄弟，故侣赏晨夕。数子湖上山，层层并秀发。犹梦回戈地，凝涕卷谈舌。至道糕亏成，孝弟养奇骨。笑指岁寒柯，作杖探灵窟。
九月十九日郭侍郎招集碧湖展重阳作
作者：陈三立
朝代：清
体裁：古风

碧湖缈霭荒城北，摇荡秋光见山色。佳期休负展重阳，开成故事何人识。侍郎峻节摩霄汉，瀛海归来脱羁絷。领袖名贤托胜游，城郭人民等閒看。招提侧径蒲牢响，细雨摇阴飒蓏蒋。啼乌莫认旧园林，万古兴亡一携杖。解衣入座美无度，茱萸还觅登高句。佛场尽设八关斋，僧雏閒绕三珠树。指点新亭橘抽黄，莫衔杯酒话潇湘。王郎孤棹应相忆，千里江湖共夕阳。
九月廿六日南翔镇猗园看菊于晦若渊若兄弟王雪澄岳秋叔侄秦少柏吕子才王病山李博孙同游
作者：陈三立
朝代：清
体裁：古风

扰扰轮蹄间，开抱迎郊原。发兴得素侣，淩晨跨南辕。苦雾暗窗几，匿语鹅雁喧。撒手三十里，车下谷风寒。石径践荦确，一溪明市廛。累转畦陌尽，墙字窥猗园。入门围古木，群鸦噪其颠。曲池压楼亭，架构半摧残。盆菊略错列，瘦影对萧然。满眼照海花，怜汝未移根。广坐沽村酿，小蟹鱼脍鲜。露菘并脆美，摩腹出笑言。独怀老画师，茶灶换秋烟。终古荒残味，为客生肺肝。九土莽安之，馀此看蜗蜒。晚穿疏雨去，瓦盆缠梦痕。
九江夜泊
作者：陈三立
朝代：清
体裁：七言绝句

电火烧江雷破山，毒龙喷沫满人寰。孤舟一夜欲飞去，合眼扪天祇自閒。
九江江楼别益斋
作者：陈三立
朝代：清
体裁：七言律诗

荡荡长江贯酒卮，凭高送远亦何为。卧堤柳影一千尺，出屋樯桅三两枝。挂眼青冥移雁鹜，撑肠秘怪斗蛟螭。世间可了无馀语，掀尽涛声祇自知。
九江湖海楼春望
作者：陈三立
朝代：清
体裁：七言律诗

花气笼山柳插湖，阑干春暖笑提壶。客依江雁来成字，今看巢乌又引雏。隔水梵铃晨自语，收缗渔艇醉相呼。寻仙那毕刘郎愿，五老云中已笑吾。
九江烟雨亭
作者：陈三立
朝代：清
体裁：五言律诗

昨宵江上雨，明灭在湖台。众绿浮山动，飘红映水回。云低盘燕羽，日细暖鱼腮。挂梦钟楼外，匡君识酒杯。
九江舟夜写书遣使诣永州问席氏女弟病状惘惘有作
作者：陈三立
朝代：清
体裁：五言律诗

汝有三年病，吾羁一息身。呼天馀骨肉，入梦益酸辛。世隘穷终敌，江迷忆未真。九原怜护意，颠倒竟何陈。
九江道上望庐山
作者：陈三立
朝代：清
体裁：古风

涉水厌风涛，回船怜酒宴。昏镫妥营魄，晨装指陵甸。辛苦宁殊途，转徙愧乘传。春原烟草齐，青青初眼见。生涯赴恢诡，山川接葱茜。林塘延鹭飞，杨柳迟莺啭。匡山忝顾予，并衡皆九面。灵峰摩天霄，晴霭飏如霰。穆穆舜巡邈，巍巍禹功奠。回此穷途悲，终惬幽栖恋。倏忽揖神君，弃置儒服贱。
九江铁路局楼晚眺·其一
作者：陈三立
朝代：清
体裁：七言绝句

湖上匡庐生紫烟，唾壶茗碗对年年。今同社燕春风里，来去衔泥落舞筵。
九江铁路局楼晚眺·其二
作者：陈三立
朝代：清
体裁：七言绝句

光影弥天草树围，跃堤银鲫杂鸥飞。日斜烟水亭边寺，知有饥僧更不归。
九江铁路局楼遣兴
作者：陈三立
朝代：清
体裁：古风

博望贪凿空，长房专缩地。幻想托鬼工，纷营极嵬碎。鱼贯操技人，策事瞠莫对。书生指画肚，赧未习其器。剩有百尺楼，泠泠写吾意。湖漪莹千顷，庐峰倒苍翠。雉堞络虬陂，岚树俨冠帔。雨罅弄晴色，丝缕作霄翳。一发牵江光，九面泄岩气。化城金碧围，灵液滋肝肺。盘鹰尔何求，拥队涎鱼味。趋利鸷鸟发，又以煎百虑。把茗摆落之，冲襟养天素。清辉笼几榻，晨夕验佳寐。
九江铁路局楼閒眺
作者：陈三立
朝代：清
体裁：七言律诗

阻兵改朔一归来，莫问墙枝手自栽。槛外湖山违点笔，塔尖晴雨照衔杯。拍堤孤鹜还相识，避弹流莺去不回。往事馀年三宿了，风光为我写楼台。
书丹徒李生独诵堂遗稿后·其一
作者：陈三立
朝代：清
体裁：七言绝句

吴下风情六代前，李生才致发幽研。为看濯濯月中柳，初按朱弦益渺然。
书丹徒李生独诵堂遗稿后·其二
作者：陈三立
朝代：清
体裁：七言绝句

中年哀乐掇皮真，羁旅歌弹了此身。但使江湖晚闻道，雕虫解出草玄人。
书感
作者：陈三立
朝代：清
体裁：七言律诗

八骏西游问劫灰，关河中断有馀哀。更闻谢敌诛晁错，尽觉求贤始郭隗。补衮经纶留草昧，干霄芽蘖满蒿莱。飘零旧日巢堂燕，犹盼花时啄蕊回。
书无锡高老愚翁家传后
作者：陈三立
朝代：清

行郁惠山旁，中有隐君子。承传讲学风，刻厉饬伦纪。一世腾万里，祸乱愈弗止。侈言匹夫责，诡遇余丧己。先生瞑槁梧，内證主静旨。道胜物不疵，县解不老死。两孤抑何贤，寤寐绵神理。扬芬采曲儒，薄俗宁获此。钱生契独行，立传追范史。吾衰美其文，缀咏亦赘耳。
书无锡高老愚翁家傅后
作者：陈三立
朝代：清
体裁：古风

纡郁惠山旁，中有隐君子。承传讲学风，刻厉饬伦纪。一世腾万嚣，祸乱愈弗止。侈言匹夫责，诡遇馀丧己。先生瞑槁梧，内證主静旨。道胜物不疵，县解毕老死。两孤抑何贤，寤寐绵神理。扬芬采曲儒，薄俗宁获此。钱生契独行，立传追范史。吾衰美其文，缀咏亦赘耳。
二十三夜向晨睡中闻雷起感而有述
作者：陈三立
朝代：清
体裁：古风

庐夜了众喧，昏釭引熟寐。山气蒸枕簟，魂暖却魔魅。揭帷窗微明，桂叶影致致。砉然大声起，万辆蟠宵际。鸡号屋瓦摇，雨风挟俱至。涛籁从奔飞，如海浮一辔。厮役杂惊叫，震撼并失次。隆冬愆潜藏，发乱阴阳气。其兆为杀机，孰云地可避。灾祥吾安稽，颠倒劫天意。日中循楼廊，松竹未改翠。驳解云光亨，变灭亦游戏。至人号不迷，缅岩掣遐思。
二月三日顾石公招饮龙蟠里
作者：陈三立
朝代：清
体裁：七言律诗

晴鸠呼影雁横翎，已有群山为我青。水竹四围寒酒气，歌呼万象护茅亭。诗人老去饭仍熟，海客经过意共冥。待饱风光一尊尽，梅梢柳下数春星。
二月上旬贺国昌公车见过向传堕江死验其讹诬惊喜赋此
作者：陈三立
朝代：清
体裁：五言律诗

春城吹柳气，扶客到閒门。一瞬存歌哭，千回熟梦魂。酒传湖海晚，道出死生尊。更访蓬瀛去，将余世外言。
二月二十一日同徐悟阳道长赴西山展墓作
作者：陈三立
朝代：清
体裁：七言律诗

云峰片片散幢幡，乱眼陂陀啮草痕。怒出蜂声迎野服，暗吹松气护晴尊。遗言尽负成今日，仙客能来共断魂。照水拂花头更白，提携万影立黄昏。
二月二十二日杨居士德洵招邀山中邻客二十许人集黄龙寺宝树下寺僧青松长老为蜀人荐乡制豆花飨客罢餐取影复过黄龙潭观瀑题以纪兴
作者：陈三立
朝代：清
体裁：古风

山中百日闭冰雪，阊阖晴开万景彻。草芽微茁柳欲荑，手挽春风攀峍兀。重寻古寺楼栏加，宝树高高拂紫霞。仰视环走杂妇孺，泬漻壑谷腾欢哗。剔读碑字漶莫识，但传昙诜所移植。千年灵气嘘龙蛇，鼎峙南天表古德。列坐广场白日丽，樱花插砌暖相对。蜀僧盆盎煮藜祁，遍滴法乳誇乡味。群嬉胜地影婆娑，镜中幻相添维摩。自窜空荒老无乐，向开笑口山之阿。盘磴下趋探釜底，绝壁悬泉翘马尾。坐石鉴面洗我心，顿凭潭水参初祖。还途各逐凌风翰，仄径疏林夕阳乱。笋舆出没一掉头，夭矫苍虬挂天半。
二月初八日平明发下关江行
作者：陈三立
朝代：清
体裁：古风

投影洪涛前，灯楼迟归舸。喧呼逼宵枕，翻魂起蹇跛。微明辨旌竿，霎隐奔流柁。蚁缘落蜂房，悬喘初贴妥。云曙蒋帝山，歌隔吴娘坐。睡魔饮江气，荑柳迎婀娜。迤逦原隰开，岚彩纷纷堕。雁声一何劳，南天脱烽火。醉中鼓鼙路，独谣欲遗我。
二月十九日酒集琴台兼汎湖登梅子山同范优贡梁翰林易兵备作
作者：陈三立
朝代：清
体裁：古风

烟外晴山摇欲去，横江秀出汉阳树。游人目送柳条春，我亦魂迷芳草处。琴台隐约涛江曲，一片新花万芜绿。昔人死矣今人来，孤心假有悲相续。天清地奥飞埃断，蝶降蜂升眼中乱。等閒醉饱换沧桑，稳睇陵邱坐萧散。台下灵湖嘉可游，联吟解带拿轻舟。日澹密林迎宛转，波明鲜草狎夷犹。梅子山头蹲大别，万象茫茫青不绝。鸟背霞飞江汉长，更欲因之摩嵽嵲。俄顷风移野哭悲，牛羊千影冢累累。他生命酒寻俦辈，为忆寒阳照面时。
二月十日还南昌西山上冢取城北驰道至下关待船作
作者：陈三立
朝代：清
体裁：七言律诗

向夕云霞袅袅生，独携酸泪出春城。连陂丛竹高桥暗，十里垂杨大道晴。早晚楼船寒海气，东南形胜怒江声。乡心直与夜潮上，白石青松喻此情。
二月朔日风雨后梅颇残落而仲林脩原实父诸子犹不至
作者：陈三立
朝代：清
体裁：七言律诗

山花为客迟迟发，看到花残客未来。还放春光一万里，东南湖海照深杯。云中鸡犬宜偕住，天外鹓鸾傥下陪。澹沲佳辰丝柳暮，风长波起独登台。
二月雨霁出城东门眺览郊原怡然有作
作者：陈三立
朝代：清
体裁：古风

久栖厌嚣喧，游观忽舒娱。眇莽东郭外，霁景在归舆。新荑融绪风，芳英绚交涂。原甸何每每，绵丽千里馀。鸣鸠应春心，叱犊望踟蹰。琐琐耕稼情，怀抱自相于。劳生徇名实，谋绌理见疏。学圃诚小人，道乃在邱墟。江山惠好我，驾言定焉如。
于万寿寺经白鹤泉遂登云麓宫望湘水
作者：陈三立
朝代：清
体裁：古风

揽胜势未终，陟险气仍悍。振衣盘石间，已瞩江山烂。禅寮翳松萝，攀磴探混漫。亭阴覆初凉，泉溜娱屡盥。穹林转纡郁，群侣互乖窜。天光曜长林，扪风蹑云观。衡嶷脉未分，浏湘派同贯。雄襟拊城郭，猛气决霄汉。昔人小九州，旷览自增叹。谁能托圣游，虚寥轸遐玩。
于下关还城道中·其一
作者：陈三立
朝代：清
体裁：七言绝句

晨曦乾雨未移时，人影楼台江撼之。归数马蹄抛别思，堤杨偏放可怜枝。
于下关还城道中·其二
作者：陈三立
朝代：清
体裁：七言绝句

一庭花雨杨居士，几树鸦窠程水曹。兀兀车中闭新妇，未迎壶子已三逃。
于乙盦寓楼值汪鸥客出示所写山居图长卷遂以相饷余与乙盦各缀句记之
作者：陈三立
朝代：清
体裁：古风

衰龄遘崩离，荒却溪上宅。将家悬海市，揩眼乱朱碧。此厄古未有，万劫互寻觅。森森麒麟楦，累累蛇虺窟。人海谁与语，呵气润暗壁。归然沈夫子，层楼许接膝。道论演物变，蓄涕抚今昔。安得寂寞滨，一起幽忧疾。鸥客山居图，出袖照水石。窈冥岚翠重，寒韵濯胸膈。并饷二老翁，印證栖隐迹。便如系壶峤，阴阳不能食。当年偕宗雷，异代接陶翟。共命千木奴，世外对吟席。犹怜费买山，饮犊巢由隔。息壤指佳处，且作画中客。
于乱书堆中忽得吾友廖荪垓广文重刊诗卷不省何时投寄末附近岁之作所未经见惊喜诵之系以小诗
作者：陈三立
朝代：清
体裁：七言律诗

酒榼吟筇散渺茫，每从桑海觅湖湘。十年相望豹藏雾，万卷丛残鼠齧廊。触手琳琅惊有异，堆胸岁月惫都忘。空知老去矜诗格，携照青天涕数行。
于吴城下三十里曰朱溪乘汽船渡湖·其一
作者：陈三立
朝代：清
体裁：七言绝句

尻轮灭景万灵呼，雁鹜山川挂眼无。肯向神君乞如愿，浮杯祇乞缩江湖。
于吴城下三十里曰朱溪乘汽船渡湖·其二
作者：陈三立
朝代：清
体裁：七言绝句

风静云晴五老峰，氤氲贪看旧时容。褊心又恨舟如箭，枉想松萝暗万重。
于李道士宅遇仁先遂携旧酿过饮巷尾沽肆
作者：陈三立
朝代：清
体裁：五言律诗

晚聚迷毡位，倾醪就市楼。食单涎苦笋，壁色面新髹。夙业成饕餮，行吟孰匹俦。从今识佣保，对汝写幽忧。
于水阁歌席逢程子大太守惊喜有作
作者：陈三立
朝代：清
体裁：七言律诗

冷雨斜风水上台，看看弦板闹如雷。坐间芗泽春微动，灯下头颅子竟来。饮食贱儒馀自喜，死生今日欲怜才。提携官兴兼诗债，一片秦淮笑酒杯。
于江孚汽船晤余翼斋陈哲甫雨观察夜谈
作者：陈三立
朝代：清
体裁：五言律诗

雨气寒灯焰，毡厅二客亲。胸中存姓字，意表挟酸辛。驾海曾探险，谈黔在馈贫。还愁宵浪白，飞溅过江人。
于江永汽船和答何鬯威孝廉见赠孝廉为莲舫太守孙以计偕入汴
作者：陈三立
朝代：清
体裁：七言律诗

尔祖光辉动乡国，后生传述不能忘。风流儒雅又孙子，囊箧襟裾对莽苍。波暖龟鱼吹沫活，霄长鸥鸟破烟翔。机云声价寻常事，肯向夷门问卖浆。
于清明日历谒金坪诸茔墓
作者：陈三立
朝代：清
体裁：古风

鲜节改时服，渊衷肃尊罍。晨驾循术阡，萧条寒雨来。飞盖结层阴，晞发荡流飔。郁纡陟冈峦，松槚有馀哀。悽悽抚山川，惨惨吊蒿莱。繁悲涌一情，浩荡不可回。既聆鸮音变，旋惊壑响颓。倏忽逝焉如，英灵伫徘徊。
云锦亭题壁
作者：陈三立
朝代：清
体裁：四言诗

翼翼飞亭，扬扬流瀑。岩跨蜿虹，草间仙鹿。其下灵湫，泓澄无涘。曰轻波澜，怒龙吞汝。大音震空，和者众窍。一襟自孤，千山来笑。含英栖真，从證大道。五老式临，游衍是保。
云雾茶吟
作者：陈三立
朝代：清
体裁：古风

君不见匡庐之曲数株云雾茶，岁岁五月始发芽。皇古日月不到处，太阴所宅缠蛟蛇。澹泊无名得至味，元液潜滋后土气。露雨沐浴忘岁年，洞壑清虚极富贵。山僧往采踝胫穿，猩㹳啼号虎豹前。殷勤赠我洗垢浊，瓢勺潇洒皆神仙。更欲提携馈万里，一叶亲尝四海水。物不疵厉寒暑平，营魂倘接灵峰起。
五日樊园宴集限三江韵
作者：陈三立
朝代：清
体裁：古风

初襟荡春气，衢巷绝吠尨。人境辟仙源，喜此足音跫。樊园信饶邃，蚕食留一邦。藩篱密榆柳，畹亩滋兰茳。霜丛觌峻茂，风起相舂撞。曳履高真居，俨驻蓬壶艭。金碧涂桷栌，琼玉荧轩窗。下视有寤歌，物外谁能双。华灯烂几案，踞坐襄阳庞。玄言觉天民，神凝卓幡幢。拊膺千世在，聊与娱琤瑽。行炙乌止屋，呼觞鲸吸江。一欢谓何求，圣證谢纷哤。
五月二十九日子申酒集胡园分韵得德字
作者：陈三立
朝代：清
体裁：古风

环庐烟树迷，微晴有佳色。好事挟李侯，作社侑酒食。名园奖夙尚，水石留胸臆。依径绕亭榭，相看长荆棘。齐叶满池荷，承日净如拭。袅袅新燕浮，漠漠游鯈匿。挥扇坐虚堂，嬉弄污纸墨。裙屐虱老丑，枯肠漏湢㳁。低散苍蝇声，几案接喘息。兴亡不关人，狂痴欲成德。风光借一醉，柳影向深黑。酸骨托奔轮，夜城忘南北。
五月十日同人补祝庸庵同年生日于酒楼次和其即席叠韵之作五月十日同人补祝庸庵同年生日于酒楼次和其即席叠韵之作·其二
作者：陈三立
朝代：清
体裁：五言律诗

老去馀歌哭，遑云夙愿乖。文章犹共命，蹄迹荡孤怀。俊味鱼羹美，腥云雁黠埋。倚楼擎好句，忍话故山佳。
五月既望抵姑苏越二日伯韬招同郑叔问郎中朱古微侍郎张次珊通参张伯琴太守吴渔川黄小鲁两观察饮集顾园
作者：陈三立
朝代：清
体裁：七言律诗

隔年零梦飏轩廊，陈锐相呼更举觞。垂径藤萝含雨暗，啸墙梧槚压云凉。劫馀风物为收拾，吴会词流尽老苍。閒向药栏调孔翠，纷纷燕雁已高翔。
亚蘧旋返京师有枉赠之作依韵奉和
作者：陈三立
朝代：清
体裁：七言律诗

照眼秋花艳放春，摇摇裙屐暖萧晨。自知舞袖今无地，微觉神州尚有人。磊砢终扶松柏气，狂愚已负啸歌身。缁尘晦日单车入，刻骨新亭旧作邻。
人日
作者：陈三立
朝代：清
体裁：七言律诗

寻常节物已心惊，渐乱春愁不可名。煮茗焚香数人日，断笳哀角满江城。江湖意绪兼衰病，墙壁公卿问死生。倦触屏风梦乡国，逢迎千里鹧鸪声。
人日吷庵园馆夜集
作者：陈三立
朝代：清
体裁：七言律诗

小车穿径造幽居，添架吟堂到眼初。雪后园枝含琇瑱，酒边野色浸阶除。偷娱沆瀣游方外，自圣肝肠出劫馀。新月亲襟移战地，飞空歌哭傥关渠。
人日和剑丞沪居见寄
作者：陈三立
朝代：清
体裁：七言律诗

柳围雪了向佳辰，晴瘴浮川欲动春。正自深杯写长恨，又移盛世作畸人。海涛飞梦初怀旧，天意昌诗觉有神。一舸青溪久延伫，待垂金薤斗花新。
人日宗武宅宴集赋纪并示坐客吴宽仲同年
作者：陈三立
朝代：清
体裁：七言律诗

邻巷吟人引酒卮，初逢上日雪消时。浓花照坐惊催发，侧帽摇灯欲自奇。醉语漫存人物论，老怀最忆草堂诗。襄阳耆旧风流在，千里莼羹恋滑匙。
人日得易仲实镇江舟中寄诗感和二首·其一
作者：陈三立
朝代：清
体裁：七言律诗

一宵百亩都无计，残岁单躯更远征。世外楼船兼雁暝，梦中江海挟蚊行。寄将哀怨春应觉，激宕平生泪欲横。好向吴趋花似玉，灵䡮依旧觅前盟。
人日得易仲实镇江舟中寄诗感和二首·其二
作者：陈三立
朝代：清
体裁：七言律诗

四海君为总角交，江湖相看各呶呶。声名已觉初心负，出处能令万口嘲。独夜酒痕虚马帐，摇天雪影护乌巢。匡山自是烦羁思，早晚追从一缚茅。
人日放晴出游未果枯坐成句
作者：陈三立
朝代：清
体裁：古风

开岁昏八表，淫霖迄未止。佳辰延霁光，天宇重昭洗。春气袭微微，聊欲跃两髀。四顾复安之，兴隔一溪水。颓然抱书坐，忧端剧丛矢。谁何劫大运，羲和瞠莫纪。狼狈读秘文，惝恍失前史。嘘蜃结楼台，麟楦氛雾里。槐安犹呼国，逐逐不如蚁。泪尽逢人日，志怪齐谐比。取酒佐閒谣，城头鼓声死。
人日有悼邠岘盖邠岘以癸卯是日殁周一岁矣
作者：陈三立
朝代：清
体裁：五言律诗

世又看佳辰，梅枝暗放春。惊啼犹昨日，生死隔微尘。认树残乌去，移家旧犬驯。海涯怜白发，还作倚闾人。
人日樊园探梅限三肴韵
作者：陈三立
朝代：清
体裁：古风

昔卧乃园栖山坳，官梅下上赤白髾。朝哦暮赏绕百匝，辄邀车骑供刍茭。廿载梦痕不可觅，劫烬坌积如函崤。自挈瓶盎窜海角，寄庑何异僧打包。两逢人日益惆怅，恶鸱妖鵩方增巢。摆落万虑竞一出，行歌夷市穿鞭鞘。忽得园屋若苏我，葳蕤翠气相黏胶。睥睨天赐汤沐地，主人指点为解嘲。向晨诗肠吐光怪，火齐磊砢悬林梢。牵裾众客醉春色，伤足不顾人訾謷。绰约处子隐姑射，奇芬异态初胚胞。南岳老人息以踵，待斟元化齐肥硗。花发九酝引杖履，更听黄鸟鸣交交。
人日率家人饮张氏女甥宅
作者：陈三立
朝代：清
体裁：五言律诗

午云遮井巷，胜日就盆瓶。乡味调羹糁，家风见典型。老贪童孺狎，愁拥岁时经。杯酒抛羁旅，呼雏燕可听。
人日石公教授酒集龙蟠里
作者：陈三立
朝代：清
体裁：七言律诗

烟光日影在岩阿，柳罅龙潭寂不波。连岁偷为挑菜会，万灵初接据梧歌。墙花气压杯盘静，林鸟声传笑语和。酒似江潮谁解道，主人微颔醉颜酡。
人日诗集俞琢吾宅题虞琴子大所写昼·其一
作者：陈三立
朝代：清
体裁：七言绝句

雪屋茶烟带海晴，摊笺吐句各纵横。一时枉有淩云气，满听都成变徵声。
人日诗集俞琢吾宅题虞琴子大所写昼·其二
作者：陈三立
朝代：清
体裁：七言绝句

偷閒脱手写花枝，勾引春光二叟痴。人日草堂今胜夕，解从劫罅撚吟髭。
人日过仓园观仇徕之同年新营初堂
作者：陈三立
朝代：清
体裁：七言律诗

胜日风温梅藟殷，照园新竹对閒閒。曾围尊俎闻歌处，更起楼台插水湾。抱柱小鱼初可钓，觅巢旧燕误飞还。主人谈舌疏名理，浸影茶瓯一角山。
人日送吴光尧游江南·其一
作者：陈三立
朝代：清
体裁：五言律诗

始岁愁风雪，饥驱奈汝何。文章真欲哭，朋旧已无多。独夜临江海，行吟带薜萝。平生苦相忆，黯黯惜鸣珂。
人日送吴光尧游江南·其二
作者：陈三立
朝代：清
体裁：五言律诗

海上方龙斗，斯人独掉头。还轻公府辟，去作莽苍游。孤梦回千里，悲歌横九州。慎休说时事，冠盖满清流。
人日遣兴
作者：陈三立
朝代：清
体裁：古风

瓦沟残雪明檐牙，园林一例春气加。眼目晃漾筋力弛，杂树日出翻鸱鸦。岁岁今辰挑菜节，钵山诗老相要遮。潭汜深靓峦壑秀，构架亭馆笼晴霞。摘蔬剪韭映鼎碗，错列炙雁堆蒸豭。主人嬲客轰百盏，势若克敌金鼓挝。呼声动地屋瓦震，旗靡辙乱西日斜。乍肯受降到膝席，抱头窜避同鹿麚。堂堂斯人竟蜕去，城中好事今谁耶。壁间诗句几剥落，藤萝小径空藏蛇。当时坐客亦星散，或役江海羁京华。欲沿故事揽风物，出门谁诣回游车。况复世难迫旦暮，上下屼𭖆交纷拿。疮痍饿殍极千里，荡洗宁问犁与耙。吾侪追念饮文字，承平遭际犹堪誇。自摩鬓发忍腹痛，坐嗅墙梅三两花。
人日顾石公广文饮集龙蟠里至者为缪筱珊编修张次珊通参张伯纯郎中徐积馀俞恪士两观察及余凡六人
作者：陈三立
朝代：清
体裁：古风

酒人负我金叵罗，一去撇捩如奔梭。钵山黯黮龙渊闭，林花开谢谁摩挲。我亦经岁慰萧寂，有眼未挂青青萝。坐想鼓箧校章句，日拊菜肚窥饭箩。献春雪霁暄日晒，瞥睹刺柬招吟哦。先生归作风光主，踊跃佳气浮槃阿。朝命篮舆访古道，依郭穿冢随鴐鹅。枯木桥头一笑对，嘉客三五联涪坡。各晞鬓发照寒水，微拖远岫明烟螺。世变轩腾到梦寐，不改苔径留鸦窠。呼觞促坐快饮啖，肴胾味与齑盐和。缪张才雅据坛坫，污隆亦颇伤轗轲。徐侯罢钓东海水，胸次郁律千蛟鼍。郎中静兀貌若愚，别抱哀乐偿讥诃。城南俞卿最后至，拇战再接横矛戈。鲰生祇映寒梅柯，斜睨主人醉颜酡。少焉一客骋狂谑，欲开杀运持条科。江南冗吏久不饱，刀锯其如饕餮何。竖儒溺冠有前例，可否丐命髡双皤。满堂欢呼面仰屋，安知户牗颓羲娥。题诗人日记轶事，散归隐隐闻鸣珂。
人日鹤梅堂探梅作
作者：陈三立
朝代：清
体裁：七言律诗

人日年年花满山，百株今见蕾青殷。偶藏元运延春色，好迟清游映酒颜。矶畔涛澜鱼大上，竿头霄汉鹭初閒。雪睛仍有乘櫑兴，却为弦琴一掩关。
仁先为作幽栖图纪以一诗
作者：陈三立
朝代：清
体裁：古风

同迷蹈海心，悬命一木榻。旧山若招予，决去蹑草靸。梦寐缚哀乐，已离驱使合。披拂猿鸟居，寒呻殷问答。互挈千烦冤，岩扃吐复纳。枯榛碍衣裘，雪风吹飒飒。作图泣行遁，幻影两老衲。杳蔼灵峰颠，出魂叫阊阖。
仁先复过谈有述
作者：陈三立
朝代：清
体裁：五言律诗

谁得友麋鹿，似人应解颜。况馀吾与汝，一处落穷山。履迹贪泥滑，襟期对石顽。沈冥缠积痗，分割墅人寰。
仁先席看菊
作者：陈三立
朝代：清
体裁：古风

谁能割秋光，四照笼园屋。嘐嘐厌案人，坐拥奇胎菊。丛叶缀葳蕤，花晴绚如玉。朱衣益自媚，寒馨醉微触。惝恍逢隔世，百态眼中熟。阶除恋旧别，写影满缣幅。信返三生魂，故国送歌哭。含情与终古，耿介天使独。八表了一庐，肯伴草玄烛。
仁先护女疾出山还沪居惘惘话别赠一首
作者：陈三立
朝代：清
体裁：古风

君来盟穷猿，君去疲跛鳖。去来系鬼谋，两使肠断绝。走访缠药烟，过话拾玉屑。雾雨阖且开，零魂荡飞雪。寒崖枯涧间，传吟满呜咽。天地有终毕，遗憾不磨灭。人远心益孤，洪荒向结舌。终与鸟兽群，万缘尽一别。
仁先自沪演来视和其车行看落日之作
作者：陈三立
朝代：清
体裁：古风

盛秋一为海上游，逢君痁作闭关卧。夜挽黄冠踏板桥，小楼灯火亲药锉。离怀苦语倾倒极，终羡文休躬马磨。引归穷巷环溪流，向壁伊吾老虫和。花笑秋光满阶闼，强起突兀肯来过。车中得句出袖底，低抑元猿闻几个。金焦亘古插斜阳，悽入精魂与扬簸。于我眼前往还路，塔尖曾记月半破。孰云伤心画不成，宛拾劫灰散吟座。侵夜山风戛杉桂，搜揽怪啼奏楚些。且凭酒碗送今昔，莫占天步自摧挫。帛图丹石已纷纷，世外胡床容措大。
仁先自西湖省母归馈虎跑泉
作者：陈三立
朝代：清
体裁：古风

隔岁拘圣湖，游观失龙井。胜地黏梦魂，疚未就煮饼。吾友恋亲舍，晴秋往定省。閒踪鱼鸟伴，吟情满诸岭。等閒掖板舆，虎跑汲短绠。茗饮嘘松风，此事验天幸。引还分瓶盎，味并中泠永。认照三尺漪，依依母子影。运极汨孝慈，人寰暗榛梗。洗我恶怀抱，有身傲赘瘿。
仁先西湖寄柬云重九前可相访缀句奉报
作者：陈三立
朝代：清
体裁：五言律诗

不死贪重见，初归孰与亲。荷湖沽醉艇，桂墅饮香人。多难吟能救，孤愁病愈真。吾庐半规月，留映笑啼新。
仁先视女疾来匡山见过感赋
作者：陈三立
朝代：清
体裁：七言律诗

羁恨分埋海水深，穷山吊影复相寻。移家儿女商调药，绝意神仙有入林。充隐竟迷玄豹迹，长饥来接夜猿吟。此生歌哭烦收拾，念乱伤离万古心。
仁先觉先兄弟由沪过访次日同伯沆觚庵往登扫叶楼
作者：陈三立
朝代：清
体裁：古风

懒拙偶蛰虬，画肚久未出。循廊纪游踪，宛觉周八极。同车好兄弟，歘并海鸿入。小别意已多，所语惊突兀。快犊引跛鳖，缅彼栖真窟。梅边赘吟人，罢酒挟俱发。缥缈二水上，楼观仍百尺。远色江帆微，新晴庙树直。鸦点不可数，冉冉云空没。满听长风回，中杂万方泣。乱象如剥蕉，剖判有此日。覆天载地间，祇留相噬骨。何处骑白龙，圣仙亦恍惚。睨诵垩壁题，佛死完吾说。
从献冲越嘉义岭遂至长寿司
作者：陈三立
朝代：清
体裁：古风

百里未云辽，遐心特陵缅。云山示前观，芳途复今践。雨色荡无涯，青葱纷住眼。蘋皋露犹泫，兰野阴初卷。澄江照逶迤，余怀以清浅。澶漫廛闾隐，杳霭林峦晚。幽欢果弥寻，蓄忧竟安遣。即兹山水情，应为仁智辨。
仓园歌席时游富春初还
作者：陈三立
朝代：清
体裁：七言绝句

园亭置酒菊枝閒，箕踞听歌妒小蛮。烟髻云鬟初月里，老夫又看富春山。
仓园酒集喜子申自天津至夷叔自上海至
作者：陈三立
朝代：清
体裁：古风

溪滨拓仓园，树石稍斓斑。有池有桥亭，圃蔬连榛菅。主人按歌地，风日幽且閒。缥缈出水榭，左顾扪钟山。漪霭荡昏晨，去桨迷白鹇。吟朋托高会，坐对颓阳殷。笑语散凉飔，绰约迎云鬟。二客海南北，拭眼为我还。各残蛟蜃气，飘漾尊俎间。万方愈多事，纳腹饱忧患。为欢取偷生，休问触与蛮。波上写初月，馀辉已在颜。起携醉墨去，萤点难追攀。
仙人掌和罗二
作者：陈三立
朝代：清
体裁：七言律诗

墙根断落仙人掌，拂尽岩阿无此花。拚映青泥抛雨卧，为惊翠袖倚风斜。麻姑手爪沧桑见，汉帝金茎日月赊。早晚擎天持汝去，戏从瘴海蔽龙蛇。
仙人掌和罗二
作者：陈三立
朝代：清
体裁：七言律诗

墙根断落仙人掌，拂尽岩阿无此花。拼映青泥抛雨卧，为惊翠袖倚风斜。麻姑手爪沧桑见，汉帝金茎日月赊。早晚擎天持汝去，戏从瘴海蔽龙蛇。
仙源归棹图为罗四峰题
作者：陈三立
朝代：清
体裁：古风

酒面海上山，楼望于我厚。兵气飏昏埃，幻作魑魅薮。意中有仙源，不在魏晋后。安得逐归船，穿花忘老丑。
代苦热行
作者：陈三立
朝代：清
体裁：古风

霆车郁不轰，千里煽炎威。江汉沸滔滔，草木尽陵迟。骄阳荡重冥，归翼惨不飞。伛偻环室内，愤闷隘两仪。宴宴屋上乌，烈烈釜中鱼。大钧转一气，熸烁无完肌。蒸汗溜悬泉，积垢成崄巇。怪汝蝇势张，薨薨怒相欺。轩庭罢扫除，循环渴与饥。安得冰雪餐，庶令我心夷。
以西山赤色稻饷子培太守媵以此诗
作者：陈三立
朝代：清
体裁：古风

南昌老守墨者儒，手钤牍尾腹诗书。旦暮趋谒喘广衢，归来仰屋捋髭须。一昔过公退食馀，饤盘冻笋佐提壶。政经缜密酌谣俗，旁辨物产登上腴。屈指软粇观音仙，肌肤凝雪堆明珠。达官贵游竞一饱，希价责取供行厨。公笑掉头未渠许，久羁朝列嗜好殊。太仓陈粟惯肠胃，反弃精凿珍䅳稃。吁公儒素缮性命，土人誇客徒区区。去卧西山亦何有，日饭瓦盆漉瓿甊。赤稻苦粝元气厚，颗粒朱砂脱杵臼。捆载饷公强五斗，京国风味傥在口。助公作健负腹否，况乃东湖落公手。穿下埤高刮淤垢，千夫邪许走黄耇。公且加餐利永久，贺成更致软脚酒。
任公讲学白下及北还索句赠别
作者：陈三立
朝代：清
体裁：七言律诗

辟地贪逢隔世人，照星酒坐满酸辛。旧游莫问长埋骨，大患依然有此身。开物精魂馀强聒，著书岁月托孤呻。六家要指藏禅窟，待卧西山访隐沦。
伍昭扆自欧西夏穗卿自日本先后归书以贻之
作者：陈三立
朝代：清
体裁：五言律诗

昭扆天西至，穗卿还自东。两贤安所得，一世不能同。泪并乘桴海，魂翻拔木风。轩窗问奇画，澹澹意无穷。
伏夜空庭候凉和璞元
作者：陈三立
朝代：清
体裁：五言律诗

欹坐向金屏，朦胧唤独醒。凉声遥在屐，人语偶闻铃。镫火閒双髻，琴尊落一星。今宵愁不易，度梦到空庭。
伏日日中伯韬过话园厅有诗次韵答之
作者：陈三立
朝代：清
体裁：七言律诗

客归荷满莫愁湖，坐接风香鬓影孤。触热偏宜褦襶子，闻喧谁犯执金吾。戛廊丛竹阴初碎，点镜疏花翳欲无。抗坠新吟入蝉唱，老夫馀兴在芦菰。
伏日过李亦元刑部观所藏京师携出精椠本
作者：陈三立
朝代：清
体裁：七言律诗

国门自苦胡兵入，天府菁英略散亡。岂有遗书藏屋壁，虚从覆辙说沧桑。公之好事胜怀宝，坐使暗香生满廊。触热摩挲一悲咤，承平风物梦荒唐。
伤邹沅帆
作者：陈三立
朝代：清
体裁：七言律诗

沅帆汝岂佯狂死，腰腹槃槃此士无。增写图经萌国学，自浇酒盏避尘污。小儿德祖宁为伍，大侠朱家欲共呼。后世重编独行传，应怜一往落江湖。
伯夔酬诗相奖感而次韵却寄不自禁哀音之发越也
作者：陈三立
朝代：清
体裁：七言律诗

自挈哀歌殉鼓盆，祇馀骸骨块然存。燎原日愿同灰烬，灵窟天留照泪痕。为奏咸韶如有悟，终侪培塿不能尊。吟声出海迎湖舸，圣处还期立脚根。
伯夔酬诗相奖感而次韵却寄不自禁哀音之发越也
作者：陈三立
朝代：清

自挈哀音殉鼓盆，只馀骸骨块然存。燎原日愿同灰烬，灵窟天留照泪痕。为奏咸韶如有悟，终侪培塿不能尊。吟声出海迎湖舸，圣处还期立脚根。
伯沆姑苏还过话
作者：陈三立
朝代：清
体裁：古风

汎溪酒舫微雨后，重见追寻一回首。石榴子满桂馨流，秋光不漏支离叟。依稀问道访王倪，倾耳归来面目黧。独隔飞鸣旧俦倡，笼养尸乡作木鸡。
伯沆相过晚饮
作者：陈三立
朝代：清
体裁：七言律诗

诸缘了却见真源，月满阶除对一尊。自爱图书供寝馈，犹胜腰脚踏黄昏。乱馀士气销沈久，别后诗怀反复论。系梦江南扶醉地，骑驴邀访谢公墩。
伯沆觚庵同登扫叶楼题示星悟上人
作者：陈三立
朝代：清
体裁：古风

换世搜前踪，醉魂吟眺处。二子偶合并，拾级同健步。层楼纳飞光，千里卷氛雾。三山粲可数，江流莽东注。冷竹摇古堞，沈沈哀笳诉。烽燧气未消，散风翻雁鹜。埃尘昏壁题，吃僧有俊句。从来文字禅，洒涕博一悟。上人海市还，残钟复相遇。解移香积厨，不使蛟涎污。末法仍超然，于汝忘去住。恧饮还阳泉，驻颜永恶趣。但看栏楯前，万坟拱佛塑。茗坐回春声，肝肠我非故。
伯皓自沪至
作者：陈三立
朝代：清
体裁：七言绝句

尺箠初挥海雁来，围花依旧话池台。问渠波浪吞天处，可有鲸鲵作鲙材。
伯臧岁前自里居还饷以南丰橘顷于役姑苏复写寄见怀之作偶佔酬之
作者：陈三立
朝代：清

来去扁舟凫鹜趋，酒痕霜气照江湖。新吟欲比南丰橘，叠沁肝脾起老夫。文书引睡那关渠，山尾溪头枕簟如。邓尉寻梅魂路断，墙根自抚不村樗。
伯臧岁前自里居还饷以南丰橘顷于役姑苏复写寄见怀之作偶佔酬之·其二
作者：陈三立
朝代：清

文书引睡那关渠，山尾溪头枕簟如。邓尉寻梅魂路断，墙根自抚不村樗。
伯藏岁前自里居还饷以南丰橘顷于役姑苏复写寄见怀之作偶占酬之·其一
作者：陈三立
朝代：清
体裁：七言绝句

来去扁舟凫鹜趋，酒痕霜气照江湖。新吟欲比南丰橘，叠沁肝脾起老夫。
伯藏岁前自里居还饷以南丰橘顷于役姑苏复写寄见怀之作偶占酬之·其二
作者：陈三立
朝代：清
体裁：七言绝句

文书引睡那关渠，山尾溪头枕簟如。邓尉寻梅魂路断，墙根自抚不材樗。
余太守酒集两湖书院眺游甚美赋
作者：陈三立
朝代：清
体裁：七言律诗

重院花光照酒卮，阑干风细立多时。隔墙鹂影初移树，闹阁蛙声已满池。晴叶香芽春袅袅，閒吟缓步佩离离。登楼笑倚江城暝，秀出千山却为谁。
余寓园经去岁积涨花木尽萎独海棠数小株盛开感赋
作者：陈三立
朝代：清
体裁：古风

往者淫霖为祸灾，三尺涨潦埋蒿莱。园居几榻隔涛浪，鱼鳖戢戢嬉高台。嘉卉瑰木尽烂死，蚀入地底僵根荄。其间大杏六七树，花时烂漫赪霞堆。莺鹊狂翻宾侣赞，日绕百匝倾金罍。祗今兀立枝干秃，生意剥泄缠殷雷。亦有千竿作丛竹，陨叶漫诞连莓苔。桑槐梨枣惯满望，龙蛇之阨随摧颓。嫣然春色断不尽，海棠三两偏繁开。垂丝细朵斗妩媚，璎珞珠蕊明琼瑰。朽株槎枒若丧我，独映红紫笼纤埃。飞寻蜂蝶无意绪，咫尺光景从惊猜。世间万事换窠臼，盛衰荣落谁论哉。猥抱愚昧测苍帝，而曰倾覆栽者培。戕杀肆虐岂有择，汝偶不死遗墙隈。长养雨露冒恩泽，玲珑栏楯遮灵胎。至人玩物通造化，春际天地还生哀。魂翻眼倒呼竖子，为我赤脚移远梅。
余尧衢同年古希偕老图题句寄祝
作者：陈三立
朝代：清
体裁：七言律诗

窈窈楼台接海居，紫霞辉暖染衣裾。五噫赁庑鸿光在，下噀归田陶翟如。以美人伦成教化，自邀天籁与吹嘘。逃秦仙眷依诗卷，图续花源不妒渠。
余尧衢同年古稀偕老图题句寄祝
作者：陈三立
朝代：清

窈窈楼台接海居，紫霞辉暖染衣裾。五噫赁庑鸿光在，下噀归田陶翟如。以美人伦成教化，白邀天籁与吹嘘。逃秦仙眷依诗卷，图续花源不妒渠。
余尧衢同年章江送别图卷子
作者：陈三立
朝代：清
体裁：古风

川涂映仳离，烽燧各呼吸。魂萦接坐欢，道存入林密。会遘相公丧，叹逝海水侧。公亦哭其私，脱影群盗窟。崩坼初邂逅，百态并呜咽。当年枌榆乡，提刑公持节。夙秉龚黄治，期恢蕃峤烈。纷变综纲纪，孤茕煦濡沫。浚湖波通源，缮道石戴辙。从祖课士堂，举坠明经术。闾井起讴吟，仰项待公活。忽有祅教狱，县令毙仓卒。挺刃户闼间，血殷神父席。空巷喧万人，雠得掊而殛。义愤无反顾，公临为之泣。浸寻出夷酋，奉使势煊赫。罗织足绅衿，章条恣附益。维公迭抗议，舌敝佐面折。徐悟不可犯，责难涣然释。廷臣习侧媚，移决理官室。曲徇紊爰书，连坐公竟斥。耄弱走呼号，缨绂皆欲裂。老守奋陈状，请代论如律。公仍拂衣去，功罪成一别。嵯峨滕王阁，其下维船楫。衣冠勤祖饯，云壑晦颜色。孰窥休戚怀，犬随翔乌昵。画手赵程辈，万景赴枯笔。今开送别图，感旧犹历历。章贡水上城，世隔眇人物。迹迷徐孺亭，梦染苌宏血。佳晖荡恶氛，忍传故老说。偃仰眩覆载，留卷察海月。生逢俱飘零，何山掘芝朮。
余来散原山中夜梦于沪上遇节厂自粤至云方赁卖字室翩然遂去觉而纪之
作者：陈三立
朝代：清
体裁：古风

有四壁立无立锥，仕宦端如罄摴蒱。梁髯饥驱病尪癯，岁初过话钟山居。散人食力奚所图，颠倒奇想匪矫诬。公然卖字蹈前模，谢卜傅药同区区。可以尽年蓄妻孥，饱腹从容捋髭须。相视而笑髯颔吾，海上互市万贾趋。好事亦有士大夫，赁宅鬻艺邻狗屠。攫钱安问腹诗书，为列条例千纸铺。日月占言谕通衢，自访安期羁番禺。音问断绝鱼雁逋，讵挠亲朋作计迂。否者天雨万斛珠，山中高卧一榻孤。逢髯挟砚笑墨猪，颜色敷腴意气粗。云扫几案待价沽，苍黄别我立踟蹰。更讽用意完厥躯，四海祸变乘须臾。佣保杂作何贤愚，余生恨未习盘盂。覆瓿文字宁要渠，延颈输髯橐中储。蘧蘧梦觉衾枕俱，晓窗吐白闻鸟呼。
余病后止酒一夕梦与客传觞醇酝也觉而失笑
作者：陈三立
朝代：清
体裁：七言绝句

染疴断饮尚偷生，娇女弥防酒祸成。老去遣愁凭底物，二豪呼尽梦中觥。
余石荪郡守年丈由松江移知扬州奉赠之官
作者：陈三立
朝代：清
体裁：七言律诗

白发童颜一丈人，三年报最海之滨。初看大郡鱼盐盛，每数先朝涕泪新。轰饮尚馀燕市气，咏怀好对曲江春。从知儒吏关风俗，傥许狂奴谒后尘。
余过南昌留一日渡江来山中适闻胡御史亦至有征刊豫章丛书之议赋此寄怀
作者：陈三立
朝代：清
体裁：七言律诗

四海犹存垫角巾，吐胸光怪掩星辰。已迷灵琐招魂地，馀作前儒托命人。郭外涛生鱼击柁，山中酒熟鸟窥茵。钓竿在手如相待，及坐湖楼序暮春。
使者
作者：陈三立
朝代：清
体裁：七言绝句

秦皇使者非等閒，求不死药传人间。船至辄为风引去，白头缥缈望神山。
依韵和宗武见贶
作者：陈三立
朝代：清
体裁：七言律诗

老却江湖落魄身，长桥相望几由旬。早嗤瓮盎悬如瘿，终弃楩楠伐作薪。人物眇然谈麈隔，山河改后漉巾新。閒宵苦竹声堆屋，吟杂秋虫共笑人。
依韵和樊山瞻园秋集
作者：陈三立
朝代：清
体裁：七言律诗

江南风物割仙坛，水石幽奇对酒欢。方系安危卜迂叟，几经酬唱预都官。阑干酣雨虫声苦，灯烛传毫蠹粉寒。坐媚秋光抱閒味，却愁驮醉万人看。
依韵酬樊山布政见赠
作者：陈三立
朝代：清
体裁：七言律诗

使君风什靡天下，更腹经纶过绝人。才士独为蒙叟许，道家谁识贾生真。移情水石知鱼乐，呵气楼台吐雁新。廿载相望今不负，弥天旧是渡江身。
侯府街张氏园六朝二栝树歌赠刘朴生居士
作者：陈三立
朝代：清
体裁：古风

金陵古松留一株，北极阁下台城隅。当年置酒迭吟赏，微惜雷火烧枝枯。籍籍东园两栝树，婆娑曾洗南朝露。深锁莓苔不及窥，思人但诵曲江句。杀机俄顷起龙蛇，士夫流窜半无家。城中镃货毁荡尽，独馀乔木仍藏鸦。我还访旧兵戈后，悄踏斜阳对立久。冥穿瘦干石骨奇，曲偃丛柯烟液厚。交气同群俨弟兄，千龄哭尽杜鹃声。岐豳空闻归二老，绵蕞何由屈两生。刘卿乞得趺坐处，观心为證无所住。残黎犹待哺匙糜，莫依双树成佛去。
侯总兵疏勒望云图·其一
作者：陈三立
朝代：清
体裁：七言绝句

汉家都护旧临边，又向关山逐左贤。百战功名谁得似，有人扶杖说燕然。
侯总兵疏勒望云图·其三
作者：陈三立
朝代：清
体裁：七言绝句

梦断驰声瀚海枯，沸天笳吹雪模糊。匈奴早缚降王出，曾上昆崙倚剑无。
侯总兵疏勒望云图·其二
作者：陈三立
朝代：清
体裁：七言绝句

红柳旌旄夕照寒，孤云终古近长安。宝刀跃马天山下，博得将军泪眼看。
侵晓舟发金陵次韵答义门赠别并示同舍诸子
作者：陈三立
朝代：清
体裁：七言律诗

灯影啼痕若可分，时时魂绕社中枌。客心起视大江水，晓色犹留钟阜云。一万年来无此日，二三子肯定吾文。烟波鸥乱自成去，著处天涯空念群。
侵晨登江船雨望·其一
作者：陈三立
朝代：清
体裁：七言绝句

扶雨到江江欲迷，疏烟薄雾岸东西。一身自逐波涛上，惭愧城头乱晓鸡。
侵晨登江船雨望·其二
作者：陈三立
朝代：清
体裁：七言绝句

窈窈寒流为照颜，年时皮骨不胜孱。船窗卧对白鸥下，暗数云中千万山。
保定别实君顺循三日至汉口登江舟望月
作者：陈三立
朝代：清
体裁：七言律诗

往还万里都无事，祇觅风沙倒酒尊。三日车声萦别语，一江月晕澹诗魂。楼船灯火摇波碎，鼓角山川抚槛存。自笑身如南北雁，飞飞移影点中原。
候恪士不至闻亦卧疾海上占此讯之
作者：陈三立
朝代：清
体裁：七言绝句

传札迎江造敝庐，依稀同病海吹裾。人生借卧十日雨，神马应能悟子舆。
倚栏一首
作者：陈三立
朝代：清
体裁：七言绝句

湖光山霭手能扪，雁路斜连马鬣原。谁起楼台隔烟月，半遮啼眼望归魂。
倚楼望西山
作者：陈三立
朝代：清
体裁：古风

岁月栖海壖，沸听轮蹄响。拨嚣憩园池，终阙岩壑赏。隔我松楸山，宵枕移梦想。兹来风满楼，列岫暖可仰。晴云烂龙鳞，蜿蜒徐徐上。薄罩生醉颜，草树光摩荡。一气扬神灵，缥缈悬图像。吟榻围鸠声，孤襟盈万象。何当唾其巅，蜡屐续一往。泣寻坟墓语，许身适莽苍。
倦知同年寄示海楼看雪诗感和一首
作者：陈三立
朝代：清
体裁：古风

十载绵坠欢，万古馀吞声。谁云庐山高，别恨逾峥嵘。壁悬三老图，欹枕孤梦擎。山居压晦景，一雪辉双晴。团挈纳小咏，取怜跨海人。海涯亦飞雪，公起写其真。妙手抉造化，猛志横八垠。山雪缩孤鹭，海雪纵长鲸。雪影藏山海，魂气依逢迎。互保后凋年，雪罅传吟呻。
倦知同年消寒第三集未及赴乃以即席诗见寄次韵酬之
作者：陈三立
朝代：清
体裁：七言律诗

弥天四海各蟠胸，想得浮卮蜃气浓。筇杖乍违山水窟，欃枪竟犯斗牛冲。陶潜故里荒三径，杜甫残年对四松。飘泊忝为文字饮，隔随父老愧衰慵。
倦知巽初瓶斋示元旦新句亦继作
作者：陈三立
朝代：清
体裁：五言律诗

高誉二三子，得句与年新。自有淩云气，俱为斫地人。朝光殷鹊噪，海色隐龙鳞。嘘暖塘山路，髡枝坼早春。
偕友游观郭外还经丛冢间慨然作
作者：陈三立
朝代：清
体裁：古风

罢酒忽不乐，招携出城闉。崔巍瞻百雉，左右带崇山。流云翳景色，凫雁共来还。翔步适广陌，营眸纳平川。冲衿惨寒日，枉渚栖孤烟。良游洽昔赏，妍虑逐今迁。穹林窜饥狸，荒墟渗阴泉。萧条劲风来，肝心苦抽崩。百世迅一瞬，圣蠢非天全。偃息重泉下，遑云返自然。拱木亦已颓，河山响哀蝉。猛志复何取，怆悢不能言。
偕孟乐访次申观察新居
作者：陈三立
朝代：清
体裁：七言律诗

剩作飘零江海人，更堪怒涨历昏晨。苍黄移灶炊仍熟，徒跣争途哭尚新。幸免为鱼还妇孺，犹能放鸭闹比邻。人生忧患无终始，空肯看余守钓纶。
偕孺人于晨光熹微中看庭前初开牵牛花
作者：陈三立
朝代：清
体裁：七言绝句

初满庭前风露香，手扶长蔓浴新凉。丝丝双梦凭牵挂，重到江南伴晓妆。
偕实甫步月过研孙
作者：陈三立
朝代：清
体裁：五言律诗

纤月笼驰道，高城接乱笳。閒寻傲吏语，初避晚乌哗。虚室香签轴，清吟弃土苴。烛花亲二客，疑到子云家。
偕沤尹贞壮剑丞访缶庐老人不遇
作者：陈三立
朝代：清
体裁：古风

久迷栖隐庐，结客乃一访。曲巷回新晴，风薄野马飏。剥啄自知门，聋字榜墙上。益叹支离叟，阅世别腑脏。题幅应满壁，空劳跂踵望。
偕涛园过乙盦晚归饮市楼
作者：陈三立
朝代：清
体裁：古风

岁阑衢巷昏寒雨，同车往寻居士语。窥帘隐几参楞伽，示疾维摩一教父。暂幸责言断消息，犹获促坐相妪煦。零章衔袖字欹斜，重重帝网摹天女。修罗海出伤心句，亦有金光现初祖。多生流转冬瓜印，普摄威音还净土。野狐别具大愿船，笑挽渴羌造酒所。一灯羁旅熟羊胛，莫问攒眉在何许。
偶偕李道士过曹东寅枚舫兄弟夜话
作者：陈三立
朝代：清
体裁：七言绝句

踏雪敲关对缊袍，蟠胸书传数人豪。痴儿未解吟梁父，一笑阿谁掷二桃。
傅梅根索题云因集二绝·其一
作者：陈三立
朝代：清
体裁：七言绝句

客游挟策洗衣尘，倦卧湘壖酒入唇。活国筹边无一遂，剖心祇向梦中人。
傅梅根索题云因集二绝·其二
作者：陈三立
朝代：清
体裁：七言绝句

灯火歌楼态万方，我从剑底看云郎。痴情侠骨人间世，博得狂吟涕数行。
元夜雨
作者：陈三立
朝代：清
体裁：五言律诗

一冬无壮雪，旱气烛东南。初夜飘微雨，灯楼海影涵。穿云冥雁字，响屐馈鱼篮。吟几围箫鼓，吾留舌本甘。
元日
作者：陈三立
朝代：清
体裁：五言律诗

园中直草木，暧暧见朝暾。鹳语含春脆，蜗涎篆砌温。放言从易世，孤愤莫寻源。墙外盛车骑，空闱笳吹翻。
元日
作者：陈三立
朝代：清
体裁：五言律诗

珠雨千门晓，银花万象春。难为今日醉，空作太平人。禁闼违珂佩，神州杳凤麟。江湖吾计决，物外有垂纶。
元日园居
作者：陈三立
朝代：清
体裁：五言律诗

初辰罢雷雨，吟鹊在高柯。澹日衔帘幕，新烟生薜萝。市声迎更落，古抱郁还多。休解明堂位，离离春梦婆。
元日放晴季祠伯纯见过
作者：陈三立
朝代：清
体裁：五言律诗

晴风吹雨色，佳趣在园林。柳蕊春相动，篁丛晓自吟。海云兵气落，人世酒杯深。二子游方外，形骸肯见寻。
元日用樊山午诒唱酬韵纪兴
作者：陈三立
朝代：清
体裁：七言律诗

霁云笼屋暖倾卮，春接林塘未算迟。浮影龟鱼衔宿雨，喜声鹂鹊在高枝。转移运会谁先觉，弹压山川不癈诗。乍许翱翔师友盛，寻梅问字数佳期。
元旦同李道士步驰道观游
作者：陈三立
朝代：清
体裁：五言律诗

问天寻道士，支醉踏街泥。楼观晴争吐，箫笳咽自齐。海云悬啸哢，春服压轮蹄。莫挽风光去，看人日向西。
元旦步后园晴望
作者：陈三立
朝代：清
体裁：五言律诗

有鹊语檐际，春晴第一晨。苔痕初错纵，柳气已温驯。万象窥胸大，孤云落眼新。聊知鱼极乐，吾亦罢垂纶。
光绪三十四年除夕
作者：陈三立
朝代：清
体裁：五言律诗

梦寐馀今夕，佯狂更异乡。卜年成痛定，微尚待天昌。霤影冰围烛，盆枝雪孕香。一尊吾自照，撒手到羲皇。
入乃园遂至高观山寻春和范二
作者：陈三立
朝代：清
体裁：七言律诗

花映青天絮作云，晴风吹出更纷纷。渐攀亭树惊新叶，始放江声隔夕曛。绕郭莺鹂春自啭，抱山蜂蝶暖相群。微吟欲下蘼芜径，纤月阴林一迟君。
入庐山由三峡泉登五老峰下白石寺因观李公择藏书处
作者：陈三立
朝代：清
体裁：古风

遁世悦真栖，探胜践灵壑。挥袂晴烟根，万翠飒然落。始攀云磴高，已压天风虐。霄影篁脩脩，涛香松漠漠。曰跻白石堂，乾坤媚孤酌。玄湖纳泱漭，翠岫拥旁薄。眉列五老峰，金碧烂寥廓。天人互无倪，混沌孰能凿。婆娑宙合上，元气为之幕。倏忽辨真形，杳霭幻层崿。至道閟尺咫，瘗简况糟粕。霞岩跂鹿游，雾泽想龙蠖。圣源宁可寻，名山觌如昨。穹林日月幽，阴洞灵怪错。瞰险碍飞泉，联谣倦行药。归筇淩混茫，矫首一腾跃。
入湖对庐山观落日
作者：陈三立
朝代：清
体裁：七言绝句

锦屏风侧霁红盂，供具何堪掷一隅。祇恐桑榆收未得，匡君能效鲁阳无。
入西山峥庐次韵酬梦湘枉赠二首·其一
作者：陈三立
朝代：清
体裁：七言律诗

眯眼西山风叶飞，依依猫犬认柴扉。百年歌哭敝庐在，一径松楸残梦违。樵牧晚穿云气暗，江城隐吐月痕微。人生随意寻邱垄，从悟羲之誓墓非。
入西山峥庐次韵酬梦湘枉赠二首·其二
作者：陈三立
朝代：清
体裁：七言律诗

孺子亭边白雁飞，遥怜把卷阖双扉。抱关录录吟仍健，揽辔茫茫愿已违。尽觉鲸波掀海立，独看虫篆映灯微。山中酒熟黄鸡贱，漫向旁人说昨非。
八月二十一日携儿子寅恪登恪孙封怀买舟游燕子矶遂寻十二洞历其半至三台洞而还
作者：陈三立
朝代：清
体裁：古风

闭置不乐摩华颠，杂影江浒晴呼船。从游年少蹲篷底，贪看拍岸惊涛旋。千峰散翠日气午，鼓角十里高风传。迎人伏燕势欲起，走循爪距登其巅。覆碑一亭卧兵子，荒荒草木山依然。往岁支筇伴国老，霜髯领客疑飞仙。控抟云物俯形便，忧乐满抱垂雄篇。偷閒逆卜以躬殉，沧桑恋此晷刻延。重来堕泪诵公句，恍临魂魄听幽蝉。降投佛刹饱炊黍，作计选胜窥洞天。屐齿未到负夙愿，踊跃取径啼乌连。块然岩壁列万丈，错落嵌宝谁搥穿。所历诸洞并邃窈，如仰雪屋成方圆。稍嫌香火烘木偶，遮接构架擎修椽。有穴冥通铁瓮郭，遏绝禁闭寻无缘。最号瑰丽三台洞，广幕刻画众妙悬。九龙垂胡蜿蜒出，狮猊文豹相属联。下浸巨池澄灵泉，观心宛止鲵桓渊。旁扶栏楯践梯级，又由蜂孔辟大千。覆盂之形豁双牖，刬石作槅横一鬈。层累而上益眩瞀，欲老兹洞迷归年。澹浮岩气镜霄汉，眼莹二水洲铺毡。寄巢虚空落咳唾，电谢人代盟枯禅。揖让征诛定何物，野鸭飞处皆腥膻。含哀倏忽坠净地，琐屑摹记今难全。仍健腰脚踏碎砾，掉首丑石酣牛眠。归帆湿秋拂芦苇，霏红西照衔山妍。暝邀灯火市声动，笑能兴尽肝肠牵。
八月十一日后湖观荷同施履卿毛实君伯韩兄弟葛虞轩刘班侯
作者：陈三立
朝代：清
体裁：古风

秋阴孕晨雨，凉色润郊郭。游侣鱼贯前，野航欣有托。捷疾脱箭靫，飘兀捲笋箨。萧萧葭苇风，零语挂寥廓。菱芡纷纠缦，细朵波光掠。败荷犹映蔚，千顷青漠漠。淤洲得柳堤，板桥半烧烁。二一冲烟鸥，衔鱼眼中落。棘径夹修篁，遂涉太傅阁。云霄万古意，相顾念腰脚。瓦墁见毁画，佻达戏为虐。其习萌恣睢，教失孝义薄。饥僧亦逃去，租吏稍朘削。风景举目非，谁云世外乐。小饮敌荒寒，积虑赦缠缚。归随梱箬舟，听噪城门鹊。
八月十七夜马良存吏部宴集初台玩月
作者：陈三立
朝代：清

溪台澹秋痕，雁底坐超忽。万里霄无云，木末吐华月。气扫堞浮浮，辉满峰兀兀。写影水精域，望气金银阙。丛筱浸寒漪，披飏镜中发。列筵出窈窕，应湿凌波袜。歌吹翻流光，淫鱼听恍惚。濯醉零露新，传咏远风歇。馀情腾钓矶，何处战死骨。化字遗浊世，钟声漏林樾。
八月十七夜马良存吏部宴集初台玩月
作者：陈三立
朝代：清
体裁：古风

溪台澹秋痕，雁底坐超忽。万里霄无云，木末吐华月。氛扫堞浮浮，辉满峰兀兀。写影水精域，望气金银阙。丛筱浸寒漪，披飏镜中发。列筵出窈窕，应湿凌波袜。歌吹翻流光，淫鱼听恍惚。濯醉零露新，传咏远风歇。余情眷钓矶，何处战死骨。化宇遗浊世，钟声漏林樾。
八月十三夜琴湖官阁登望一首
作者：陈三立
朝代：清
体裁：七言律诗

桂树阴连络纬残，携壶缺月在阑干。林塘雁影兼云落，日夜江声背郭寒。万帐箫笳香外断，九霄镫火梦中看。时清坐对还惆怅，拟向江村问钓竿。
八月十三日会葬恪士西湖吉庆山
作者：陈三立
朝代：清

悬泪三年成觅汝，犹及抚棺依佛所。须臾邪许响荒山，漆光摇摇湿寒雨。夙收灵气指埋骨，临穴四拥岩峦舞。我老亦无世可托，偕亡羡此一抔土。月夜魂出唱新诗，草根和以虫声苦。更待拱柏啼翠羽。
八月十三日会葬恪士西湖吉庆山
作者：陈三立
朝代：清
体裁：古风

悬泪三年成觅汝，犹及抚棺依佛所。须臾邪许响荒山，漆光摇摇湿寒雨。夙收灵气指埋骨，临穴四拥岩峦舞。我老亦无世可托，偕亡羡此一抔土。月夜魂出唱新诗，草根和以虫声苦，更待拱柏啼翠羽。
八月廿一日夜宿九江铁路局楼感赋
作者：陈三立
朝代：清
体裁：古风

馀酲倒宵装，迅犯大江白。击浪留故声，鸥鸟留蓐食。系缆湓浦陂，登楼谁主客。抚我所凭栏，剑峰见高直。湖光荡山气，吹沫洗颜色。狞飙压虚空，轰榻作霹雳。宿昔画肚人，语笑不在侧。枉觅缩地方，痛无补天石。藩篱讵云固，掎角反树敌。蛮触互一逞，鹬蚌终两厄。涕泣导弯弓，禦侮势方急。托命漏舟上，呼号傥相及。陋于知人心，滋恐重不德。幽卧翳灯檠，万虑摇胸臆。
八月廿八日为渔洋山人生辰补松主社集樊园分韵得鲁字
作者：陈三立
朝代：清
体裁：古风

往卧西湖却炎暑，日看荷风送飞雨。水光山气销楼栏，微传海畔轰鼙鼓。归来辇道寻战迹，野烧血腥杂尘土。卖浆市屋一椽无，入门旅箧拾残础。徐出访旧失颜色，指点流弹突豺虎。秋高日霁兵火稀，破碎吟魂悬几缕。儒冠社侣呼作群，樊园复此成宾主。嘉辰政及阮亭降，拂拭葩卉仍媚妩。阮翁相望三百年，琚佩锵歌倾仕女。九天五云楼阁晓，烦渠㕮咀独辛苦。小年亦采精华录，瞠目不敢和秋柳。我辈今为亡国人，强托好事围尊俎。此日肯为老丑延，此身差免沙虫伍。爬抉物怪写离乱，自然变徵音酸楚。雍容揄扬又一时，追拾坠韵同鸾羽。漫从隆污别坛坫，但令哀乐赦肺腑。诸公骚雅关运会，不废江河殉初祖。异军积甲跨大邦，愿裂邾莒附齐鲁。
八月廿八日赴沪车过镇江怀节厂焦山幽居
作者：陈三立
朝代：清
体裁：七言律诗

秋暖烟空橘柿新，车茵围笑破埃尘。江源入海馀佳处，风雨安山有此人。坐接寥天孤鹤唳，重寻红树大鱼身。千林日脚摇眸尽，归摘骊珠饷隐沦。
公约携稚子晚过
作者：陈三立
朝代：清
体裁：七言绝句

宛宛娇雏挽袂过，防餐月色饷频婆。而翁不解言汤武，分我蝉声和独哦。
公约晓暾夜过约次日访伯沆图书馆同登扫叶楼风雨不果怅然作
作者：陈三立
朝代：清
体裁：古风

归来闭关辞视听，兀兀梧几禅入定。秋花乾泪蔓阶除，百鸟翻哢窥醉醒。跫然足音过二子，逸韵清言落疏磬。怜我低头匿不出，决卜嘉辰骋荒乘。城北草树绝幽邃，好趁残阳暖霜鬓。图书旧馆主者贤，往就王生祛鄙吝。其侧更造扫叶楼，梦寐江山待一瞬。故交新构挂谈舌，敢惜驽骀殿神骏。二子别去心语口，准备巾车踏丛径。中宵猛吹挟飞雨，虚宇匡床为微震。达晓侵晡势未已，坏云脱叶围成阵。始知寸步匪人为，万事终归败豪兴。矧彼群酋掷颅骨，蹴裂宙合呼同殉。含情颠倒仰屋眠，合眼孤光破昏凝。
公约酬范大诗甚美因依韵奉贻
作者：陈三立
朝代：清
体裁：七言律诗

四象桥边梁处士，剧哦妙句照杯清。沈冥梧几欲头白，突兀儒冠为眼明。被酒向人成气象，笼灯过我见生平。门前带水抑何恋，和汝书声遥夜鸣。
六十生日书二十八字
作者：陈三立
朝代：清
体裁：七言绝句

前识来因马耳风，诉哀篱壁一秋虫。教镌肺腑藏奇字，已作尊前六十翁。
六月三日湘绮翁招集碧湖消夏作呈同游
作者：陈三立
朝代：清
体裁：古风

火云六月烧天赤，坐据匡床转愁疾。侵晨忽作碧湖游，野水閒山旧相识。乎堤桑柘阴摇寺，荷池十里浮香细。直教几畔过舟帆，始信人间有天地。主人汗漫游人海，故约惊雷破花蕾。到眼烟云一笑空，关怀今古孤尊在。谁知雷雨变朝昏，世外游人尽闭门。神龙首尾亦何有，遂令下土成凉温。凉温本是须爽事，莫讶天公恣游戏。倒海翻江阊阖低，为扫氛祲望佳气。玉池野叟忧时最，能以孤吟答群籁。物论苍茫怀苦心，少长流连此嘉会。座中醉饱各高歌，去日无忘来日多。即今归占意亦得，尚有飞盖随鸣珂。江清峰见云初洗，却忆城中褦襶子。年年岁岁徒纷纷，何如卧看碧湖水。
六月二日徐园雅集为冯蒿庵姚菊坡吴补松沈子封陈庸庵曹耕荪苏静阶诸公及余凡八人皆光绪丙戌进士榜同年生也庸庵尚书有诗纪事次韵和酬
作者：陈三立
朝代：清
体裁：古风

海陲夏木交繁阴，风竿雾阁森如林。流人猬集蚁旋磨，眼穿禹域摇归心。结蟠蛇虺螫未已，喷涎蕴毒谁能禁。吾侪吊影玩驹隙，宛比神兕栖龙禽。痛定感旧慕气类，图聚蜗角开烦襟。徐园树石特幽邃，胜日往往联朋簪。把茗楼观瞰平野，蒙茸纤草霁秧针。屈指卅年登科记，称盛桃李时评钦。祇今世乱半飘泊，犹著数辈耽噤吟。可怜报国好身手，或为柱石为甘霖。各淫坟籍发光怪，永嘉未绝正始音。余衰忝托渊明里，自笑空抚无弦琴。杯酒颜酡骋谈谑，馀生一乐千黄金。当阶莓苔游迹扫，微许乳燕呢哺侵。呴濡相保觅形影，看取图像偕浮沈。尚书孤衷牢万态，句成恋昔还伤今。携哦栏楯对霄汉，遗响恍惚飞仙寻。后约泥饮猕猴跪，照席应待片蟾临。
六月十七日盲风晦雨枯坐作
作者：陈三立
朝代：清
体裁：五言律诗

宵游横大月，倦枕尚偷看。破寐风摇雨，晨光与控抟。铩翎啼更乱，脱叶气吹寒。掩卷沈沈坐，端倪养肺肝。
六月十三夕徕之同年招同师愚宗武觞初台看月
作者：陈三立
朝代：清

溪光澹相依，晚京欲无价。逃暑二三子，箕踞恋台榭。顽云吝不飞，皎月吐其罅。金波荡城阙，草馨袭兰麝。围席杂雏鬟，按歌媚初夜。笛声星河底，栖鸦为之下。引杯吸山影，扪腹峙嵩华。吾曹狎丧乱，蚊虻视争霸。脱绳露地牛，留味愈啖蔗。终取主人语，天堑一彴借。
六月十三夕徕之同年招同师愚宗武觞初台看月
作者：陈三立
朝代：清
体裁：古风

溪光澹相依，晚凉欲无价。逃暑二三子，箕踞恋台榭。顽云吝不飞，皎月吐其罅。金波荡城阙，草馨袭兰麝。围席杂雏鬟，按歌媚初夜。笛声星河底，栖鹘为之下。引杯吸山影，扪腹峙嵩华。吾曹狎丧乱，蚊虻视争霸。脱绳露地牛，留味逾啖蔗。终取主人语，天堑一彴借。
六月十二日山谷生日乙庵作社集于泊园观宋刻任天社山谷内集诗解用集中观刘永年团练画角鹰韵
作者：陈三立
朝代：清
体裁：古风

坛坫颇如压强敌，诸公尽有锦囊癖。置社泊园草树堆，自媚鬓丝翻野色。是日适下涪翁拜，高唳尚想摩霄翮。翁诗久远愈论定，立懦廉顽果谁力。世人爱憎说西江，类区门户迷白黑。咀含玉溪蜕杜甫，可怜孤吟吐向壁。乡味肠浇双井茶，谪所梦恋廷圭墨。根柢早嗤雕虫为，平生肯付腐鼠吓。一家句法绝思议，疑凭鬼神对以臆。沈侯秘箧出宋椠，任注矜慎辨行格。乍喜并寿八百年，瓣香告翁天护惜。嗟余仰止忝邑子，挦扯毛皮竟何得。
六月十八日同子大恪士往游西湖晚抵刘庄月上移棹三潭观荷
作者：陈三立
朝代：清
体裁：古风

卅载别西湖，合眼犹了了。厌乱复逃暑，胜地益萦抱。挟朋穿海角，飞车逐奔鸟。向晡落閒墅，还我旧蓬岛。罄觞待月烂，一棹万峰绕。山气四嘘吸，波光笼窈窕。孰掷青铜镜，平磨霜痴皎。三潭荷芰盛，风香餐已饱。翠盖荡金蕤，红裳媚炎昊。吹息霏霭中，贪向虚空咬。桥亭九曲栏，面势鬼工巧。警露鹤唳高，争堤萤点小。初蹑化人居，微瞥晶阙晓。肺腑涵灵滋，形影同缥缈。依稀捉鼻处，围花魂未扫。拔奇水坳石，臞仙欲拜倒。客讶降白苏，痴对营画稿。亘古一宵佳，无尽索物表。萧萧鸥凫气，寤寐澹相保。浮澜星可汲，窥鬓魅亦好。枝蝉压低吟，忘归不知老。
六月十六日由南昌舟还金陵养疴湖上望庐山忆南康郡守王翰林并忆林贻书提学偕幕僚黄墨园君方入游此山·其一
作者：陈三立
朝代：清
体裁：七言绝句

呻吟船榻对鸥横，祗有湖波和此声。却怪看山閒郡守，不分瀑布药劳生。
六月十六日由南昌舟还金陵养疴湖上望庐山忆南康郡守王翰林并忆林贻书提学偕幕僚黄墨园君方入游此山·其三
作者：陈三立
朝代：清
体裁：七言绝句

为语吟人黄墨园，玉龙峡是洗头盆。旧偕梁易题名石，可被蛟涎蚀字痕。
六月十六日由南昌舟还金陵养疴湖上望庐山忆南康郡守王翰林并忆林贻书提学偕幕僚黄墨园君方入游此山·其二
作者：陈三立
朝代：清
体裁：七言绝句

席卷天霄插画屏，飞光散气满宫亭。使君知入白云处，句句亲教猿鹤听。
再和伯韬
作者：陈三立
朝代：清
体裁：七言律诗

老去情思有闭门，五洲掌上觅荒村。自堪海底龙虬乱，微觉云中鸡犬喧。汝竟酒杯藏傲吏，吾于月夜识吟魂。古来閒事飞枫叶，莫问江南艇子存。
再哭罗孺人绝句十六首·其一
作者：陈三立
朝代：清
体裁：七言绝句

五夜孤镫漏未央，萧斋如水月如霜。绵绵地久天长恨，四座无言独断肠。
再哭罗孺人绝句十六首·其七
作者：陈三立
朝代：清
体裁：七言绝句

洞口桃源著病身，淡妆温雅出天真。有时索笑低头语，夫婿秦嘉是可人。
再哭罗孺人绝句十六首·其三
作者：陈三立
朝代：清
体裁：七言绝句

东南孔雀一徘徊，泡影夫妻事事哀。不及隔墙双燕子，春风无恙又飞来。
再哭罗孺人绝句十六首·其九
作者：陈三立
朝代：清
体裁：七言绝句

再索宜男已自奇，大儿跳舞小儿痴。年来病骨支离甚，犹说男昏女嫁时。
再哭罗孺人绝句十六首·其二
作者：陈三立
朝代：清
体裁：七言绝句

不信人间怅失群，朅来哀怨苦纷纷。荒城日日都成醉，鹊噪鸦啼未忍闻。
再哭罗孺人绝句十六首·其五
作者：陈三立
朝代：清
体裁：七言绝句

小雨蛮江放别船，垂杨到处碧于烟。夜深携手殷勤说，世世生生似月圆。
再哭罗孺人绝句十六首·其八
作者：陈三立
朝代：清
体裁：七言绝句

卿还怜我我怜卿，美满恩情过一生。绣罢帘钩鹦鹉睡，半弯凉月诵诗声。
再哭罗孺人绝句十六首·其六
作者：陈三立
朝代：清
体裁：七言绝句

宜家窈窕共相燐，香茗才华敢自贤。最是小姑同不寐，满窗风雨剖衡莲。
再哭罗孺人绝句十六首·其十
作者：陈三立
朝代：清
体裁：七言绝句

噩梦经年讶不祥，无端絮语诉离肠。剧怜十裁辛勤志，赢得天涯一炷香。
再哭罗孺人绝句十六首·其十一
作者：陈三立
朝代：清
体裁：七言绝句

桂棹悠悠溯大梁，强携药碗祝平康。真成千古伤心事，萧瑟人天泪万行。
再哭罗孺人绝句十六首·其十三
作者：陈三立
朝代：清
体裁：七言绝句

记得奄奄诀别难，吞声枕畔泪痕乾。微闻片语须防醉，珍重何人共岁寒。
再哭罗孺人绝句十六首·其十二
作者：陈三立
朝代：清
体裁：七言绝句

长作人间觅母儿，卿还何处觅诸雏。从今尽彀高堂累，忍见閒房洒泣时。
再哭罗孺人绝句十六首·其十五
作者：陈三立
朝代：清
体裁：七言绝句

万劫尘埃證妙禅，佛场清磬响诸天。晨昏视子荒城侧，相对虫丝一惘然。
再哭罗孺人绝句十六首·其十六
作者：陈三立
朝代：清
体裁：七言绝句

啼到难言笑转痴，醒无聊赖醉都非。轮囷满眼相思泪，洒与青天夜月知。
再哭罗孺人绝句十六首·其十四
作者：陈三立
朝代：清
体裁：七言绝句

病大缠绵死亦劳，纤魂娇弱苦难招。崎岖直到长河北，风雪漫天哭素轺。
再哭罗孺人绝句十六首·其四
作者：陈三立
朝代：清
体裁：七言绝句

苦忆千春斗酒卮，洞房香暖笑花枝。珠帘银烛浑如梦，惆怅深宵却扇词。
再次和伯夔生日自寿专言诗事以祝之
作者：陈三立
朝代：清
体裁：七言律诗

昔贤句法高天下，遗响都非众所云。徒掇毛皮应笑我，能雕肝肾一逢君。陆离奇景辉孤梦，冥漠空霄写大云。五十诗人起高适，还如雾豹泽其文。
再用前韵写苍虬宅也饮馀兴
作者：陈三立
朝代：清

松出高墙菊在盆，迷离光影镜中存。灯如星点渴围坐，屋漏雨声凉有痕。泥饮何妨遭杜甫，山行几欲叱王尊。狂歌醉语沉沉夜，莫数生前白发根。
再用前韵写苍虬宅夜馀兴
作者：陈三立
朝代：清
体裁：七言律诗

松出高墙菊在盆，迷离光影镜中存。灯如星点渴围坐，屋满雨声凉有痕。泥饮何妨遭杜甫，山行几欲叱王尊。狂歌醉语沈沈夜，莫数生前白发根。
再用前韵戏梅痴时梅痴为两江师范学堂监督
作者：陈三立
朝代：清
体裁：古风

书画不娶号三绝，傥买娉婷补短拙。兀坐学舍笑掉头，日参法喜客慧灭。东家巧妆欺绛唇，西家倭堕高髻新。辐凑皈依正法眼，休忘恒河皱面人。
再用前韵调伯韬
作者：陈三立
朝代：清
体裁：七言律诗

毡车怀刺适谁门，了却斜阳禾稻村。鬓外楼台花末冷，梦中衢巷屐犹喧。鸦啼历历前朝事，驴过垂垂九死魂。遮莫人间觅朝食，细君知有复裈存。
冒鹤亭乞题十二世祖巢民先生遗像
作者：陈三立
朝代：清
体裁：古风

崩运荡祲氛，密网投俊异。伊人履贞吉，翔集云雷会。道广汇群流，物役拥高致。趣分嵇阮俦，迹与蟠泰逝。园馆写酒悲，声乐出憔悴。翛然臞鹤姿，遗唳振天地。裔冑同所丁，骚辨接独寐。潦倒歌泣场，海色黯执袂。众醉不可收，清尘庶云嗣。
冒鹤亭解瓯海榷使入都过金陵诒以表章其地先哲诸撰著碑刻赋此赠别
作者：陈三立
朝代：清
体裁：七言律诗

抱关录录更何求，不狎鱼龙狎海鸥。乞食情怀天所鉴，扬芬世业梦相谋。英灵罗列成宾主，文字流传孰辈俦。遗烬江城逢又别，看横孤雁点神州。
写怀次闲止疴韵
作者：陈三立
朝代：清
体裁：七言律诗

往时初脱九秋疴，诗兴曾联水部何。弹指黍离迎暮景，牵肠桃梗废酣歌。尧年历历苍天死，禹甸茫茫白骨多。拟拨烽烟追谢客，登山心迹托颐阿。
写怀次闲止痾韵
作者：陈三立
朝代：清

往时初脱九秋痾，诗兴曾联水部何。弹指黍离迎暮景，牵肠桃梗废酣歌。尧年历历苍人死，禹甸茫茫白骨多。拟拨烽烟追谢客，登山心迹托颐阿。
冬夜怀易顺鼎易方葬母居墓所
作者：陈三立
朝代：清
体裁：五言律诗

孤烛江湖上，模糊见汝啼。诸天攀惨澹，微命与提携。吹剑花仍冷，巡檐月又西。叶残鸿影尽，祗是向凄凄。
冬日徐园看残菊晚归过乙盦出观新句·其一
作者：陈三立
朝代：清
体裁：七言绝句

已蜕秋怀挽一痕，逢迎霜气踏荒园。留盆晚菊如相待，负汝飘残蛱蝶魂。
冬日徐园看残菊晚归过乙盦出观新句·其三
作者：陈三立
朝代：清
体裁：七言绝句

庄严璎珞菩提座，升降真灵帝子弦。胸腹作魔一大事，祇留惘惘在灯前。
冬日徐园看残菊晚归过乙盦出观新句·其二
作者：陈三立
朝代：清
体裁：七言绝句

暝合花光我自还，压楼星斗识孱颜。语言不落人间世，把臂空同问道山。
冬日徐园看残菊晚归过乙盦出观新句屡集樊园改诗过沈观门不入答其戏赠·其一
作者：陈三立
朝代：清
体裁：七言绝句

睗睒吟魔不可驯，晨钟宵柝往还身。闭门画肚周居士，过酒墙头冷笑人。
冬晓渡江
作者：陈三立
朝代：清
体裁：七言律诗

千艇飞浮欲乱鸥，狎波余亦在中流。矶头残吹忘南北，柁尾群山许献酬。鬓发初寒天外色，心魂独写古来愁。商歌刚有回风断，忍更移篷望六州。
冬晴游胡氏愚园
作者：陈三立
朝代：清
体裁：七言律诗

离离苦竹夹寒塘，菊槛低嘘石气香。迤逦陂陀封败叶，参差亭阁点微霜。十年梦隔承平宴，万象晴翻啸咏旁。浇茗祇成穿柳去，残鸦残客共斜阳。
冬晴访谭复常山长
作者：陈三立
朝代：清
体裁：五言律诗

笳角山城下，深深见此翁。微言综儒墨，孤抱剧豪雄。日暖悬花气，尘明映锦栊。那传江海思，吟鹊在墙东。
冯君木逃空图·其一
作者：陈三立
朝代：清
体裁：七言绝句

投世徒供泪澈泉，局天蹐地自年年。氛霾四塞窥无缝，独辟洪荒霸一毡。
冯君木逃空图·其二
作者：陈三立
朝代：清
体裁：七言绝句

骑气而游众籁寒，茫茫蹄迹倚云看。导筇别有巢由径，莫带饥乌啄肺肝。
冯蒿庵老人后余二日至湖上遂偕游虎跑泉仁先领群从亦追赴啜茗佛殿石壁下
作者：陈三立
朝代：清
体裁：古风

老人独徇余，踵接骋奇游。两箯照霜髯，竹树风吹秋。坠叶苍山脚，满听鸣禽幽。止眺过溪亭，千岁隔俊流。丛岭泻云液，澄泓对悠悠。岩扃别有世，绀宇笼长楸。健步来蜡屐，影杂岚彩浮。平生济胜具，始觉老可羞。试泉依石壁，列坐薰茗瓯。如丝泄藓气，绵络亘古愁。砭骨噤且嚏，鬼瞰失国俦。起寻济颠祠，灵爽飒一楼。尊者睇过客，盈前舞髑髅。画沙示垢净，初向心地求。迷途竟孰觉，亲魄飘樵讴。
冯蒿盦同年八十生日诗
作者：陈三立
朝代：清
体裁：七言律诗

江海逢迎盖世翁，十年长我气如虹。独怜夙夜回天愿，移诵尪羸续命功。不朽扬云垂绝业，扶倾宗泽郁孤忠。列仙儒视人伦表，绰约飘髯酒颊红。
冷水坑谒罗氏外姑墓作
作者：陈三立
朝代：清
体裁：古风

隔雨奔柴车，泥辙声逶迤。越陂践陇陌，灌莽留幽姿。土膏擢秀苗，紫丁浮葳蕤。沾衣冷山气，自秀春烟肥。新阡插岩腹，攀跻为歔欷。维母失其女，移眷责两儿。蓄德虑患多，出语悽肝脾。十年系海峤，归老愿已违。乱作喑病床，一瞑诀斯须。依倚负母怀，及此窥埋骴。阴风回群峦，啼乌守枯枝。杯酹滴草根，樵牧知为谁。
凉讯依韵答樊山
作者：陈三立
朝代：清
体裁：七言律诗

穿槃压线了生涯，袅袅蜗痕上槅纱。檐溜初分钟阜雨，酒颜犹接女墙花。泣闻时事萁煎豆，痴对宾筵饭煮沙。飘堕秋香凉到骨，独依病树问年华。
出太平门视次申墓归途望孝陵
作者：陈三立
朝代：清
体裁：古风

赛年鼓动心生哀，野祭携具榼与罍。出穿废垒指坏郭，雪泥涸路吹黄埃。稍见蓬门立妇孺，亦有樵牧行歌回。驱车大堤为之下，湖如长蛇山如马。俯寻田陌濯涧沟，依然鸣虫绝四野。抚汝抔土枯苔发，客瘗尺碑记岁月。血染蜀道犹兵戈，莫向梦中说归骨。去压高云纵复横，孝陵左顾笼榛荆。驴背古来龙虎气，萧萧飏作髡枝晴。死生兴亡无可语，唤人空落乳鸦声。
出松树林观溪水
作者：陈三立
朝代：清
体裁：七言绝句

松底溪音抑复扬，跳珠咽石浴青苍。杖还如接山阳笛，乱眼残山正断肠。
出镇江山洞回望金山
作者：陈三立
朝代：清
体裁：七言绝句

天日都迷隧道中，漆釭微焰射凭熊。阿香猛曳长雷出，却惹金山逐乃公。
刘味林编修屡有赠什既来山居赋此酬之
作者：陈三立
朝代：清
体裁：七言律诗

儒雅风流一辈能，虱居乡国鬓鬅鬙。槎枒出腹还砭俗，坐卧安心祇觅僧。爽气西山入吟啸，旧痕湖水有淄渑。嗟余意把鱼竿去，举鼎回戈自不胜。
刘庄杂咏·其一
作者：陈三立
朝代：清
体裁：七言绝句

依山筑屋络湖莲，阖辟灵辉麈尾前。乾露筛风千万树，昼閒树树自移蝉。
刘庄杂咏·其三
作者：陈三立
朝代：清
体裁：七言绝句

好鸟破晨韵筝笛，流萤暖夜拥庭除。风光勾引雷峰塔，晨夜看人倒酒壶。
刘庄杂咏·其二
作者：陈三立
朝代：清
体裁：七言绝句

绮桷文窗照锦鳞，玲珑台沼冠湖滨。当关兵子寻常醉，摇手胡床问主人。
刘庄杂咏·其五
作者：陈三立
朝代：清
体裁：七言绝句

竹枝桂叶夜幽幽，虫网乌窠带月浮。倚尽钟声迷故国，鄂王坟畔叫鸺鹠。
刘庄杂咏·其六
作者：陈三立
朝代：清
体裁：七言绝句

翠气朱光围卧吟，芰塘横梦细腰寻。痴儿解恋销魂窟，乱我听猿一往心。
刘庄杂咏·其四
作者：陈三立
朝代：清
体裁：七言绝句

拍拍清波幔舸轻，衔鱼白鹭作行迎。佩环响处藤梢暗，吹槛衣香染嫩晴。
刘朴生索题其先人赐侯翁遗像
作者：陈三立
朝代：清
体裁：古风

运移靡士气，攫食趋鸡鹜。覆国先丧己，佛说悯迷误。刘翁系江湖，一襟保其素。写影易黄冠，矢永箕颖趣。蜕去留堂堂，火宅不可住。有儿通謦颏，风雨自呵护。人间正轰腾，攀对启微悟。
刘潜楼自青岛胡漱唐自南昌先后至沪赋此诒之
作者：陈三立
朝代：清
体裁：七言律诗

吾乡二直存天壤，邂逅听潮俯海滨。万泪咽为心上语，一尊犹接梦中人。蟾蜍蚀月无馀魄，蟋蟀殷床寄此身。衔木采芝定何味，肯留石袂看扬尘。
刘班侯过访别墅
作者：陈三立
朝代：清
体裁：五言律诗

归自乱离后，所逢无典刑。循檐寻履迩，看汝是晨星。山气犹吹座，家风有读经。遗文系升降，吾欲索冥冥。
刘聚卿观察属题晋义熙铜鼓拓本传为虞舜庙祭器有阮文达题字
作者：陈三立
朝代：清
体裁：五言律诗

蛮制流遗贵，经儒识别真。雪灯一披映，今昔入悲辛。虞庙愁云灭，瀛寰战鼓新。回眸万灵伏，怜尔义熙人。
刘聚卿观察饮席观所藏碑拓书画赋贻一首
作者：陈三立
朝代：清
体裁：七言律诗

拂雪初升君子堂，缣囊毡拓有辉光。故家海内回头数，遗烬兵间动念长。围坐欢呼虹贯酒，更衣颠倒鼠窥梁。春宵知在人间世，漫觅金门作醉乡。
刘访渠出示沈石评翁所临禊帖书谱索题句
作者：陈三立
朝代：清
体裁：古风

晋士笔法传已微，纷纷置喙论瘦肥。王帖孙谱姜芽祖，谁接神息遗毛皮。安吴老人发妙悟，拨灯手腕工摹追。圣处弟子沈翁最，益扶精物张其师。八十临池千百纸，右军吴郡争毫釐。祇自用意娱几榻，不卖声名江海驰。乃知守先待来者，道括专气能婴儿。刘侯又受沈翁学，遭逢雅废儒林衰。宝收遗幅印石影，欲显绝艺哀勤疲。我友郑李戏三昧，饥肠鬻字人稍奇。他日墨本购都市，二子肯薄今人为。
刘龙慧太守由海上寄赠新句依韵答之
作者：陈三立
朝代：清
体裁：七言律诗

龌龊襟裾依灶养，瓦盆土锉呷羹清。瞥惊江海片蟾上，使我池台万象明。枯槁为尸才士好，媛姝相悦寤歌平。漫嗟天外鼍龙窟，旁伏蛙黾阁阁鸣。
初十夜半骤雷雨
作者：陈三立
朝代：清
体裁：七言绝句

分明灯火拂床书，一枕惊雷破梦初。疑是乖龙斗沧海，起扶头颈问池鱼。
初堂歌席戏为二绝
作者：陈三立
朝代：清

十树秾桃压鬓才，似花人费蝶儿猜。看看写影春灯底，飞满歌声水上台。恍接神人下紫鸾，曾攀福地住仙坛。一襟犹带千岩气，飘落尊前作夜寒。
初堂歌席戏为二绝·其一
作者：陈三立
朝代：清
体裁：七言绝句

十树秾桃压鬓才，似花人费蝶儿猜。看看写影春灯底，飞满歌声水上台。
初堂歌席戏为二绝·其二
作者：陈三立
朝代：清
体裁：七言绝句

恍接神人下紫鸾，曾攀福地住仙坛。一襟犹带千岩气，飘落尊前作夜寒。
初夜雨
作者：陈三立
朝代：清
体裁：五言律诗

轻雷移断雨，凉滴韵栏干。巷复车音合，楼高海气宽。嘘魂环罔两，摩鬓对杯盘。尺五天为纸，依稀墨未乾。
初度日写愤示亲朋·其一
作者：陈三立
朝代：清
体裁：七言绝句

降生父老宠龙媒，六十三年博一哀。自信眼穿偿一死，扶舆初烬未成灰。
初度日写愤示亲朋·其二
作者：陈三立
朝代：清
体裁：七言绝句

老返蘧庐宿业成，和余落叶一声声。皇穹许作吟虫伴，那得糟醨托后生。
初度日次韵樊山见贶
作者：陈三立
朝代：清
体裁：七言律诗

樗散支离莫问年，不材差免斧斤先。吐床久与螀同命，厌按真知蠹已仙。老去酒杯留阅世，回旋舞袖自关天。烦公吊诡齐鹏鴳，笑护花窗一炷烟。
初春同逊初伯夔过非园
作者：陈三立
朝代：清
体裁：七言律诗

咫尺邻园惫未窥，好奇兄弟挽寻诗。泥中石吐跏趺像，屋底梅肥屈曲枝。都市杀人违茗坐，阴晴带客活烟丝。战尘不污攒眉地，数点栖乌许作痴。
初春携家泛青溪·其一
作者：陈三立
朝代：清
体裁：古风

溪山佳友朋，不厌寻逐数。当其或违离，梦想然疑作。邂逅偿执袂，倒肠百体跃。反复探旧历，昭朗披新濯。积岁狎青溪，风月对残酌。猥羁江海役，绳绠系两脚。晨霁春采动，发兴指东郭。孺人药炉閒，携盏到稚弱。片舸莹波澜，柳芽烟漠漠。铁栅木阑干，莺燕相照灼。戛舷飞笑语，天物谐宿诺。袅袅一线魂，絪缊结秀壑。
初春携家泛青溪·其三
作者：陈三立
朝代：清
体裁：古风

迤东丽楼台，妇家所卜筑。维船攀欹岸，群稚奔快犊。遮以迎笑儿，牵引入深竹。兹区信奥旷，峦岫有边幅。镇觉清气肥，寤歌在幽谷。连墙十亩閒，亦窃比汤沐。痴儿誇立锥，问舍愧碌碌。蒯郑号偕隐，吟待溪声续。终期茅一把，老死作邻曲。谁敢谓必然，蛟虬长眩目。
初春携家泛青溪·其二
作者：陈三立
朝代：清
体裁：古风

鉴园雪气乾，髡株出嵯峨。拥亭冷竹丛，孤映残梅柯。香风四散灭，镜影闲婆娑。等閒蜂趁衙，寂无鸣鸟过。漫诞蘼芜痕，海绉江委佗。屈曲窥钟山，木杪黏翠螺。拾级坐虚阁，手挽苍苍波。茗碗徘徊地，曾照千梨涡。高空有梦还，月白留行窝。
初春携家青溪
作者：陈三立
朝代：清

溪山佳友朋，不厌寻逐数。当其或违离，梦想然疑作。邂逅偿执袂，倒肠百体跃。返复探数历，昭朗披新濯。积岁狎青溪，风月对残酌。猥羁江海役，绳绠系两脚。晨霁春采动，发兴指东郭。片舸萦波澜，柳芽烟漠漠。铁栅木栏干，莺燕相照灼。戛舷飞笑语，天物偕宿诺。袅袅一线魂，絪缊结芳壑。迤东丽楼台，妇家所卜筑。维船攀欹岸，群稚奔跑犊。遮以迎笑儿，牵引入深竹。兹区信旷奥，峦岫有边幅。终期茅一把，老死作邻曲。谁敢谓必然，蛟虬长眩目。
初春过仓园啜茗初台赋示主人
作者：陈三立
朝代：清

飘袂来寻梅蕾红，池头亭角起春风。岩峦层累含晴出，步履依稀入画同。隔茗长桥疲跛鳖，回香一水照惊鸿。歌怀坐接南朝梦，输借丝竿作钓翁。
初春过仓园啜茗初台赋示主人
作者：陈三立
朝代：清
体裁：七言律诗

飘袂来寻梅藟红，池头亭角起春风。岩峦层累衔晴出，步屧依稀入画同。隔茗长桥疲跛鳖，回香一水照惊鸿。歌怀坐接南朝梦，输借丝竿作钓翁。
初秋写兴
作者：陈三立
朝代：清
体裁：古风

云阴吸残暑，荡漾溪水秋。新凉媚园庐，咽入蝉蜩幽。阶前花叶满，团团玉露浮。蝶飞日气薄，光影笼层楼。坐吟改节序，散帙开我愁。近古陈死人，蹀躞迎两眸。衣冠半相识，亦知有汉不。悠然举觞尽，山光依白头。
初秋夕咏怀次和宗武
作者：陈三立
朝代：清
体裁：七言律诗

苍天已死立黄天，送老蛙声又十年。九死骚魂当月落，万方兵气动秋先。星河写壁生图画，风叶喧阶自管弦。莫睨针楼妒儿女，卖痴木榻亦将穿。
初秋夕咏怀次和宗武
作者：陈三立
朝代：清

苍天已死立黄天，送老蛙声又十年。九逝骚魂当月落，万方兵气动秋先。星河写壁生图画，风叶喧阶自管弦。莫睨针楼妒儿女，卖痴木榻亦将穿。
初秋夕雨凉作示赵芷生黄脩原范中林秋门兄弟
作者：陈三立
朝代：清
体裁：七言律诗

虫声摇雨款虚帷，镫火深宵欲暖谁。剑底新吟为世瑞，酒边俊物起吾衰。那忘岩谷蘅兰共，稍觉江城角吹悲。飘雁作行满风雾，祗怜河汉未能窥。
别东林趋通远驿未至十馀里托宿村舍
作者：陈三立
朝代：清
体裁：七言律诗

又逐飞云西复东，鸣霄大壑亚天风。歌呼时起千林鹊，襟佩寒依一径虫。溪转笙竽邀籁静，雨冥村坞上灯同。柴门却许添鼾睡，愧汝忘机织履翁。
别东林趋通远驿未至十馀里托宿村舍
作者：陈三立
朝代：清
体裁：七言律诗

又逐飞云西复东，鸣霄大壑亚天风。歌呼时起千林鹊，襟佩寒依一径虫。溪转笙竽邀籁静，雨冥村坞上镫同。柴门却许添鼾睡，愧汝忘机织屦翁。
别仲弟墓作·其一
作者：陈三立
朝代：清
体裁：古风

昏昏陟高冈，黯黯叩重泉。悽悽别荒涂，悠悠怀旧恩。托世宁几何，俯仰忽鶱翻。寒暑淹节度，绿草浩已繁。瞻望减音形，呼闻无一言。畴昔欢笑场，今馀寒虫喧。去去莫复顾，谁明我烦冤。
别仲弟墓作·其三
作者：陈三立
朝代：清
体裁：古风

临衢绝馀踪，涉径尔哀绪。阴风肃松林，营魂傥来语。荒野鸣鹡鸰，孤兔窜无侣。感物念同生，初怛遵川渚。本图相奋飞，翻折翼与肘。出入持一身，非余克荷负。爱钟眷逾长，情绪忧仍垒。攀云云已迷，采荼荼正苦。连蜷此山阿，含悽向终古。
别仲弟墓作·其二
作者：陈三立
朝代：清
体裁：古风

烦冤夫何如，恸子无还期。祸变迫朝暮，余时寄京师。书问犹在眼，焉知命已危。到门馀哭声，四壁旷容仪。嫠匹感相吟，亲颜彫素姿。孤胤才数龄，泣然亦双垂。孰云一载别，杳莽永乖违。天乎余负子，夭枉讵有司。悔恨伤往情，临衢独歔欷。
别南昌晚泊吴城望湖亭下·其一
作者：陈三立
朝代：清
体裁：五言律诗

十日城中饮，低徊父老言。买船逢雨断，苏病视江奔。岸草销兵气，山云是梦痕。前朝依桨燕，向我尚飞翻。
别南昌晚泊吴城望湖亭下·其二
作者：陈三立
朝代：清
体裁：五言律诗

洪波中荡潏，影倒倚天楼。当日登临处，花飞散棹讴。鸦啼残市寂，鱼跃万山流。破寐搜雷电，孤檠莫照愁。
别墅楼望
作者：陈三立
朝代：清
体裁：五言律诗

飏飏桑柘气，凭槛润襟裾。一片鸟声过，百重山翠嘘。辙痕分隘巷，菜甲照遗墟。城郭看犹是，风翻五色旟。
别墅閒居寄怀陈仁先李道士
作者：陈三立
朝代：清
体裁：古风

言返钟山居，鼾榻依溪岸。掠眸乌鹊翻，搅寐蛙黾乱。众卉稍出屋，山光接仍断。一瓢谢世人，孤寄比流窜。雨窗眷二士，作邻穷海畔。熢燧照骚魂，杯茗过昏旦。歌泣中有物，恶知人代换。极天悬寸恨，风雷不能散。月下横滨桥，各供反覆看。此生寻梦中，步步成悽惋。离忧并吟魔，阴晴聊把玩。
别墓·其一
作者：陈三立
朝代：清
体裁：五言绝句

回回田水鸣，濯濯山花醒。五日拜春风，暖我石上影。
别墓·其二
作者：陈三立
朝代：清
体裁：五言绝句

平生无可了，祗有泪纵横。千山压人去，处处杜鹃声。
别墓绝句
作者：陈三立
朝代：清
体裁：七言绝句

夜乌啼尽晓鹃閒，日日松林烟岫间。赢得九原念游子，春风吹泪湿西山。
别墓还城道上
作者：陈三立
朝代：清
体裁：七言律诗

低昂峦陇千红树，笼日拖烟压客装。侧径喧呼开鸟鹊，荒村点缀见牛羊。霜枯自散诸峰气，风隔应乾一滴浆。过拂溪桥指城郭，生涯真笑鼠搬姜。
别嫁朱氏从女还里
作者：陈三立
朝代：清
体裁：七言绝句

孀啼千里隐垂杨，形影依依更断肠。弃汝江舟飞晓角，断行零雁与南翔。
别湘人刘叟
作者：陈三立
朝代：清
体裁：七言绝句

江南孤客鬓如霜，揽结裘裳忆故乡。南望阵云低复起，更无啼雁向潇湘。
别琴志楼
作者：陈三立
朝代：清
体裁：五言律诗

梦魂留雨色，襟袂拂晴山。为慕宗雷侣，能同云壑閒。酒杯窥罔两，鼻涕映溪峦。莺蝶相怜意，花吹待共还。
别范大当世携眷还通州·其一
作者：陈三立
朝代：清
体裁：七言律诗

十年万里相望处，真到尊前作弟兄。歌啸深镫还自了，支离并世已无成。却怜风霰閒侵座，馀听波涛怒打城。江海浮摇今剩汝，携来日月独峥嵘。
别范大当世携眷还通州·其二
作者：陈三立
朝代：清
体裁：七言律诗

师友觥觥吴冀州，提携在口在心头。文章坐笑人间世，妇子能同物外游。归去楼台聊可念，低昂江汉与相求。等閒忧乐馀天壤，傥记旌竿下冻鸥。
别西山于途中作
作者：陈三立
朝代：清
体裁：五言律诗

踯躅吟常在，溟濛径已分。千山初断雨，一雁下穿云。野水光零乱，樵讴饱听闻。棘花随意白，风接更纷纷。
别西山取途四十里至省会作
作者：陈三立
朝代：清
体裁：古风

阴风猎冈丛，游子撇然逝。回指寸寸草，荧我来时泪。颠倒向辽途，塍陇纷鳞次。氛雾映晨色，篱花醒孤寐。犬吠原上村，浃洽松竹气。四山会雷雨，春涨浩莫制。木杪明波澜，坐损耕稼利。沟防事甚大，明农傥为计。十里怯泥潦，仆吁困颠踬。野航呼使前，行李得小憩。放溜疾凫鹭，抚此茫茫地。飞云逼高桅，一纵江湖思。须臾见城阙，晴光散笳吹。飘飏鬓丝白，拂绕万重翠。定论苍髯丞，衔觞迟客至。
别赵翰林入都·其一
作者：陈三立
朝代：清
体裁：五言律诗

君仍从此去，飞叶正茫茫。江海晴看剑，歌吟晓隔霜。加餐为世出，抱蜀与天翔。辗转尊前地，霄鸿自作行。
别赵翰林入都·其二
作者：陈三立
朝代：清
体裁：五言律诗

冠佩迷京阙，聊能梦见之。寒花怜意在，斜日放波迟。赋颂儒臣贵，安危道路疑。苍茫成独念，吾过更谁规。
别长沙还义宁故里
作者：陈三立
朝代：清
体裁：五言律诗

朝雨无断绝，离心还自惊。江山恋初服，笳吹送孤征。远道重相忆，繁忧不可名。飘飖带归雁，恻恻绕寒城。
别黄大笃恭还湘潭
作者：陈三立
朝代：清
体裁：五言律诗

离人如坠叶，日日有飞翻。目断东南水，心劳悃款言。江悬回酒态，雪静入帆痕。寂历渔歌晚，天涯此意尊。
到九江忆腊八日壶天遁叟生日曾过宿琴心楼今趁船不及重访占寄实甫由甫兄弟
作者：陈三立
朝代：清
体裁：七言律诗

忆昨称觞拜草堂，喜心佳气四飞扬。登楼峰色围吟暖，压屋松枝袅梦长。上客宁妨动食指，孤舟一往乱愁肠。残年又逐江鸥返，欠看新诗满壁廊。
到墓上时节庵按事城中于前七日拜墓而去
作者：陈三立
朝代：清
体裁：古风

苍苍雨馀山，突满迟暮眼。孤儿同飘鹰，下爪无择拣。丛花发已了，草印见深浅。短松被邱峦，狼籍尽裁剪。蠕虫恣汝为，负手千百转。拂拭墓门石，堕泪迹犹辨。邻翁争致词，异事匪讹舛。隔日寒雨中，篮舆落苔藓。有伟丈夫者，独以生刍展。此客不知谁，虬髯照层巘。心知在天壤，其精贯幽显。去来不可原，攀霄涕空泫。
到墓上还宿峥庐
作者：陈三立
朝代：清
体裁：古风

枯菅已被陇，短松犹满山。立当落照处，艳血光斑斑。风为自东来，鸟为自西还。烟岚澹淡之，飒入游子颜。常年献节物，千里越阻艰。今也愆两候，眼穿寸步悭。江湖诚负人，空恋木石閒。忘世反縻躯，疚恚讼我顽。跽拊青镌碣，号悲动邱峦。魂气出可语，杳莽又莫攀。萧峰微含睇，天表垂华鬟。涧坑腥虎气，蔓棘藏阴奸。池水静黾蛙，霜实坼朱殷。光影引履迹，虚馆铿铜镮。客佣讶淹迟，色沮筋力孱。归飞迷投林，其奚谢嘲讪。四壁昏蛛丝，蜗痕映回环。桂树益出屋，密竹排墙湾。花枝扫无馀，记逐蜂蝶间。设烛睨瓮盎，歌哭支癃瘝。
剑丞过示新篇
作者：陈三立
朝代：清
体裁：古风

衰疾下帷久，跫然喜足音。矧遗衔袖幅，字字古人心。幽溜穿岩璞，灵虬簸海襟。起予叹来者，不废孟郊吟。
剑泉过话
作者：陈三立
朝代：清
体裁：七言绝句

草冠罗袂映酡颜，自说园居日日閒。销夏录成溪水上，肯逃妻子看钟山。
剪刀峡望云海
作者：陈三立
朝代：清
体裁：七言律诗

雨馀吐日拥登危，倚石为收一段奇。粉本画图光皑皑，兜罗世界影离离。混茫孤涌蓬莱岛，澄碧低围菡萏池。老去坡公观海市，伸眉一笑尚能追。
北固山阁夜时日本结城琢中村兼善及李亦元陶矩林俞恪士同游
作者：陈三立
朝代：清
体裁：七言律诗

怪底江声乱沸蜩，梦痕飘尽古今遥。兹来结客海内外，相对凭栏天泬漻。霄汉酒杯星自落，楼台石壁月初邀。依然笳鼓山川夜，泪堕年年上下潮。
北客过话记一绝
作者：陈三立
朝代：清
体裁：七言绝句

洗耳逃名更不闻，日安反侧策高勋。股肱心腹为何物，快语谁如石演芬。
北极阁访悟阳道长
作者：陈三立
朝代：清
体裁：七言律诗

山数百级阁百尺，手挽台城唾后湖。雨了诸峰争自献，烟开孤艇已能呼。际天草树飞光影，冲潦牛驴入画图。钟梵飘残凭槛久，道人祇解捋髭须。
北渚阁次韵和伯琴太守阁为藏书处·其一
作者：陈三立
朝代：清
体裁：七言律诗

渺渺愁予安所放，咄嗟台观控溟濛。蚌珠夜护双湖月，鸾吹晨邀半岭钟。云物擎杯开窈窕，牙签环柱映璁珑。拂衣可预声闻座，领取伽黎一臂风。
北渚阁次韵和伯琴太守阁为藏书处·其二
作者：陈三立
朝代：清
体裁：七言律诗

灵隐焦岩小洞天，购书几见乞僧钱。凭栏数尽南东亩，蹑履来探星宿躔。一水鸣鼍腾暝诵，万家买犊负当年。扬灵慌惚云旗出，凿空扶衰剩汝贤。
北门叹
作者：陈三立
朝代：清
体裁：古风

北门良家子，徵兵从击胡。魁梧七尺强，悠悠赴前驱。边关多瘴厉，死亡在斯须。同行二十人，白骨馀寒灰。一人脱军籍，跳身视妻孥。藏灰箧笥中，生死誓无渝。伶俜宿荒县，盗突乃见胠。苍黄尾盗去，弃灰长路衢。可怜掇遗烬，淖泥溷相污。魂魄会飘散，痛哭返门闾。寡妇号旁皇，阴风巷中来。翔鸦哑哑鸣，行路立徘徊。我时得闻之，感叹中肠摧。佳兵为不祥，黩武干天灾。六合无内外，圣人之所孩。愿言告当轴，轸此生民哀。
匡山琴志楼送外弟罗二还南昌
作者：陈三立
朝代：清
体裁：古风

楼头日皎皎，岩下瀑喧喧。甑空瓶亦罄，逝将去名山。名山谁能别，旋复视子颜。胸中万千说，厓略明其端。自汝姊来归，辄许两弟贤。陟也秉高朗，纵若鹓鸾骞。子性较静默，思理能研专。丈人综天人，德泰遇迍邅。二子游津藩，践取寻蹄跧。汝姊既夭逝，丈人复沈泉。时睹子兄弟，肝肠为抽煎。今岁春夏交，子泊武昌船。来过意恍悢，未能去缠牵。孰期范易徒，发兴庐山颠。携持作良游，豁如矢离弦。杳冥拂烟水，颠倒披冈原。既谒濂溪坟，复探东林禅。逶迤通远驿，黑雨压屋椽。子痛在牙齿，昼趋宵不眠。浩然思去归，筇杖当户悬。范易各有赠，离情写悁悁。我意不谓尔，彊勉道所先。毋以微末疾，坐损心力坚。子果奋袂从，辛艰狎轻便。道路所觏接，寺观所流连。云岚所变灭，峰瀑所雄妍。众奇控万怪，一一托吟篇。昨憩琴志楼，五老置我前。生此皇古怀，翱翔廓周旋。匡庐何所有，其有岂能传。请看垂天云，俄顷弥大千。元黄何端倪，石罅乃云根。群瀑龙虬腾，震发宇宙间。下注极不测，盍视瀑所穿。元化有原本，流变姑舍旃。氤氲混一气，吾顽抗天权。子归求诸心，心以通诸天。睢睢玩若遗，绵绵与环联。所悲囿文字，神君惨不欢。还持将母思，因之梦山川。
十一夜同范二仲林罗大邠岘看月见江亭
作者：陈三立
朝代：清
体裁：五言律诗

呼来一片月，绰约在君颜。亭叶依秋静，江云卷夜閒。雁低千里梦，虫咽半城山。冉冉神人下，天风不可攀。
十一夜月上候凉赋
作者：陈三立
朝代：清
体裁：古风

瑶阶候微凉，缺月宵初永。风鸣叶欲稀，恻恻壁间影。遥响烟中疏，孤心钟外警。扶摇御天人，四界同虚迥。鸿雁竟何归，江湖慰延颈。
十一月二十一日午至申酉之间有三日并出光芒四垂热亦加酷时方携家人行园一佣立岸步徘徊瞻眺避去不告致未仰视失此奇景口占纪之
作者：陈三立
朝代：清
体裁：七言绝句

九日曾传落羿弓，忽成鼎足霸苍穹。痴儿那问黄天事，去贺墙头炙背翁。
十一月二十九日得易六巴县书却寄
作者：陈三立
朝代：清
体裁：七言律诗

阿兄来去如凫鹭，汝更辕驹滞瘴乡。巫峡藤篱悬魍魉，江楼冰雪隔衣裳。逢迎已解啼饥苦，游钓谁能每饭忘。金玉微言寻柱下，家人好与筮归藏。
十一月二日同陈芰潭胡明蕴入西山道中
作者：陈三立
朝代：清
体裁：七言律诗

年年涕泪追寻路，风物今同隔世看。乾叶枯萁霜后积，乱峰孤冢雾中寒。照颜自令溪流皱，记梦微怜履迹残。满意西山亲二客，魂翻日脚万枫丹。
十一月初二夜大雷电楼望有作
作者：陈三立
朝代：清
体裁：古风

划尽一楼奇，景物焕天眼。晴湖镜奁开，云岫屏风展。雁鹜时点缀，龟鱼共游衍。霜堤秃后株，黄绿作深浅。塔影卧寒漪，孤艇月中显。灵辉醉魂梦，酒碗恣偃蹇。初夕逼霾曀，雷电下扫卷。文豹号万仞，金蛇绕百转。破山烧大浸，势与坤轴撼。飙海旋一螺，震眩保馀喘。谁谓真仙都，夜叉斗黯黮。乖阳乘駮阴，天人气相演。疆鄙果兆乱，过师塞船辇。跳梁剩压卵，千里念蹂践。竖儒稽灾祥，宁以智自免。鸡鸣起欠伸，悲笳在城版。
十一月十四夜发南昌月江舟行·其一
作者：陈三立
朝代：清
体裁：五言绝句

晨席张大谈，夜城曳微醉。负手江茫茫，一片鸥凫地。
十一月十四夜发南昌月江舟行·其三
作者：陈三立
朝代：清
体裁：五言绝句

子安乘兴处，牧之怀旧情。西山压梦破，微怜篙橹声。
十一月十四夜发南昌月江舟行·其二
作者：陈三立
朝代：清
体裁：五言绝句

露气如微虫，波势如卧牛。明月如茧素，裹我江上舟。
十一月十四夜发南昌月江舟行·其四
作者：陈三立
朝代：清
体裁：五言绝句

一笑对千涡，细鳞衔月去。指点白沙湾，梦痕所挂树。
十一月廿二日重赴沪于江上作
作者：陈三立
朝代：清
体裁：古风

观世亦何为，蹙蹙成往还。海滨美遨游，扰攘车马间。猥接师友盛，取濯尘土颜。别舸一梦破，射眼江南山。而又迫期会，要约无由删。踉跄襆被出，馀看栖鸟閒。旗脚影未收，决窗认沙湾。燕矶压突兀，金焦迎两鬟。江光荡魂气，俯仰了相关。鸥鹭下笑人，云水久依攀。自诡殉物变，层累饱忧患。所营值毫毛，支此皮骨顽。霜露白万里，寒声动潺潺。剧能暖吾意，残照留茅菅。
十七柳亭坐月饮酒同胡元仪张之瀛范钟
作者：陈三立
朝代：清
体裁：七言律诗

冥茫欹径莫寻源，但傍蛙声置酒尊。杨柳当桥分鬓湿，池亭来月与心温。仙缘剑侣歌呼了，藤架蔬篱世界存。各有良宵携不去，贪教山色染眉痕。
十三日携家集淮舫
作者：陈三立
朝代：清
体裁：古风

屋角懒云骑不行，力曳雨丝风掀晴。妇孺准备揽物趣，竞投溪舫飞鹃声。柳梢梅蕊向澹沲，春气波面初浮觥。灯火未上箫管歇，绰约楼阁靓影擎。挤排柁缆出缝隙，卧看篙桨相喧争。东关狭港水益涸，峨艑三五纵复横。屏风遮蔽阻壁立，宛若顿兵仰坚城。适有小艇穿蚨蝶，跳入拨棹为眼明。林疏旷野脱桎梏，钟山演迤还峥嵘。偷同凫鹥逞一快，仄篷欹兀寒阳倾。回就孺人博一笑，终日但对篝车鸣。进寸退尺各失据，饥腹剖尽盘中橙。乘兴而来兴尽返，万物视此无亏成。况又游鱼得熟数，城头大月如铜钲。清光沐发濯肺腑，浮家政足庆平生。聊书逸事供慰藉，他年追忆珍鸥盟。
十二日吴补松邀集樊园观北周大都督写经是日闻湘鄂都督戒严感事限九佳韵
作者：陈三立
朝代：清
体裁：古风

老氏惩佳兵，释迦驯虎豺。象教嬗犹龙，其说匪淫哇。靡靡向末劫，九宇嘘昏霾。黔庶保馀喘，顽嬉尚吾侪。嘉辰表鲜旭，壶几窥园槐。吴侯橐中携，一卷留蜕骸。写经及万字，精整垂模楷。云拾燉煌遗，石室发藏埋。题纪建德年，官系都督阶。吐知勤明者，名氏尘已揩。六代丁僭乱，独想出世怀。奈何撼鼾榻，怒有井底蛙。患气弥南服，篝火导狺啀。湖波灌江汉，千里遏归箄。以仁易以暴，名实迭相乖。矫首争桑邻，赴援无麻鞋。触山哀共工，鍊石祈灵娲。且竖菩萨义，万景吹枯䕸。
十八夜月上与次申移棹复成桥口占二首·其一
作者：陈三立
朝代：清
体裁：七言绝句

青天荡荡大月在，踞坐艇子随晚潮。乍入仙源万杨柳，钟山翠滴复成桥。
十八夜月上与次申移棹复成桥口占二首·其二
作者：陈三立
朝代：清
体裁：七言绝句

风断烟空横夜吟，溪光为我成古今。鸣虫之野插南斗，映取双双世外心。
十八日泊园社集咏兰得艳韵
作者：陈三立
朝代：清
体裁：古风

荒区耸精庐，倒影倚天剑。到门绝氛滓，四瞰草树占。俦侣穿清晖，浴颜灵吹酽。毬场青濛濛，海樱煽馀烂。腹讼非我春，返步面帷襜。坐隅兰几丛，秀发夕光敛。孤芳七泽遗，幽馨一室赡。微怜背空谷，流徙伴坛坫。吾党废万事，隆污忍在念。逢杯写素心，休令播绝艳。
十六夕杨居士偕孺人见过遂携同家人步西岭玩月·其一
作者：陈三立
朝代：清
体裁：七言绝句

盘陀侧径踏琼瑶，入睡千山不敢骄。领略天风飘断语，依松坐石影萧萧。
十六夕杨居士偕孺人见过遂携同家人步西岭玩月·其二
作者：陈三立
朝代：清
体裁：七言绝句

结屋岩坳下上同，居人去尽月痕笼。玲珑草树缠魂气，宿鸟应窥白发翁。
十六夜同闲止节和就堤旁小艇玩月·其一
作者：陈三立
朝代：清
体裁：七言绝句

薄薄秋痕细细凉，就停兰桨当绳床。閒人三两烽烟外，共抱孤蟾话故乡。
十六夜同闲止节和就堤旁小艇玩月·其二
作者：陈三立
朝代：清
体裁：七言绝句

吞吐山光夜水空，四飘梵呗月明中。断云作雨无功效，对满灯楼杨柳风。
十六夜月步松林
作者：陈三立
朝代：清
体裁：七言律诗

扬辉大月满层楼，起踏松林一径秋。石罅吟虫扶夜气，灯边吠犬隔溪流。蔽亏露叶粘星湿，明灭烟峦带梦浮。自外九垓迷万古，欲依山鬼怨灵修。
十六夜月食
作者：陈三立
朝代：清
体裁：七言绝句

万屋钲鸣弹裂空，旧依巫史走儿童。睨天高语更聋俗，那解卢仝入咏工。
十六夜水榭宴集次前韵
作者：陈三立
朝代：清
体裁：七言律诗

月上帘拢璎珞光，凭栏十里水如霜。都成意气当筵尽，坐戏兰苕照睡凉。波外歌喉寻缭绕，灯前山色界青苍。柳丝莫放边愁入，准傍鸦窠作醉乡。
十六夜水轩看月·其一
作者：陈三立
朝代：清
体裁：七言绝句

昨夜孤篷微雨里，窥人今肯近阑干。一池春水明如镜，留与江南儿女看。
十六夜水轩看月·其二
作者：陈三立
朝代：清
体裁：七言绝句

掩映霜痕深竹丛，迷茫雾鬓画楼东。更堪玉笛关山上，照尽飘零处处鸿。